Seychelles / Diskour leta lanasyon 2010 par Prezidan James A. Michel | Database of Press Releases related to Africa - APO-Source\nVICTORIA, Mahé, February 26, 2010/African Press Organization (APO)/ — Diskour leta lanasyon 2010 par Prezidan James A. Michel\nVandredi le 26 fevriye\nLider Zafer Gouvernman dan Lasanble Nasyonal\nManm Onorab Lansanble Nasyonal,\nLetan mon ti pronons mon diskour lo leta lanasyon le 26 Fevriye, 2009, valer nou roupi ti RS 16.77 pour en dolar ameriken. Nou rezerv labank santral ti 47 milyon dolar ameriken. Nou det ti 170% GDP. Krwasans ekonomik ti espekte redwir par 7 ou 8 % . To lentere tin ariv ziska 29.27%.\nNou tin fek anbark dan en reform ekonomik.\nOzordi, zis en an pli tar, deviz etranzer i annan labank. Valer roupi in stabilize pou ariv Rs 11.48 pour en dolar ameriken. Nou rezerv i 190 milyon dolar ameriken. Nou det i 84% GDP, ki soutenab. Gouvernman in restriktir en gran porsyon det nasyonal. Nou pe espekte en krwasans 4% dan ekonomi. To lentere ki pe kontinyelman desann, i pli ba ki avan reform.\nSesel in sirviv tanpet ekonomik mondyal. Nou pann zis sirviv, nou’n osi sorti pli for e pli determinen. Nou’n tenir pli gro tanpet. Nou’n montre lemonn nou rezilyans.\nLepep Seselwa in koste. Lavenir i promet en meyer kalite lavi pour tou Seselwa.\nNou bezwen aranze kot fodre pou anmenm sa meyer kalite lavi pour sakenn de nou. E sa pa zanmen en travay tousel. Nou dir nou pare, akoz sak endividi, konman en nasyon nou bezwen pare pou fer fas avek defi.\nAn Oktob 2008, nou ti komans grenp en montanny, ki bokou, ti pe dir ki nou pa pou zanmen kapab fransi. Lemonn ti pe regard nou. Nou lafyerte Seselwa pa tin zanmen osi for. Nou ti determinen. Me parey tou keksoz ki vo lapenn – i pa fasil e nou bezwen kontinnyen travay dir pour ariv lo some. Ler nou regard nou parkour, nou fyer sa distans ki nou’n arive.\nNou pli pros avek nou bi. Nou pli pros avek nou rev. Nou’n batir en fondasyon, ki for, ki pare pou demen.\nNou traze pa aret la. Si noun reisi fer fas e sirviv tanpet ekonomik mondyal se akoz noun koste. Ozordi nou pare pou nenport ki evantyalite. Se selman ansanm ki vre sanzman pozitiv i arive.\nAnsanm, nou pare pou demen.\nDan lenplimantasyon tou sanzman, se pa toultan sa ki fasil ki byen. Nou bezwen regard byennet nou pep avan tou. Nou bezwen travay, konsilte, ekoute, anbelir, aranze, travay e travay pour sa meyer kalite lavi. Nou pa kapab fer keksoz ki benefisye nou zis ozordi. Nou bezwen mazin demen.\nTravay nou gouvernman i fonde lo sa prensip ki nou bezwen gard nou pep touzour o sant devlopman. I anrasinen dan egalite loportinite e lazistis sosyal pour tou.\nKot fodre, nou aranze, kot i byen nou anbelir.\nNouvo Lanvironman Ekonomik\nNou’n anons reform fondamental dan nou sistenm taks. Sa i’n osi anmenn konfizyon pour serten biznes. Monn toultan pran lapros ki nou bezwen touzour pare pour adapte e osi aziste kot i neseser. Mon touzour kwar dan en gouvernman ki konsilte. I mon devwar pou ekoute e balanse.\nNou tou nou bezwen kler lo en prensip de baz: tou Seselwa i bezwen kontribye pou fer fonksyonnen nou pei. Nouvo sistenm taks i fer sir ki sakenn i fer son kontribisyon.\nMon sezi loportinite pour felisit tou sa bann pti biznes ki’n ganny kree dan sa dernyen dezan. I annan environ 400. Bokou parmi zot dirize par bann madanm. Se lafors lantreprener ki souvan fer sa diferans pozitiv dan en lekonomi. I annan manman, papa ki’n deside leve e debrouye pour anmenn en meyer kalite lavi pour zot fanmiy. Mon fyer pour war koudriyez, lakonpannyen netwayaz, pti kontrakter, ‘cottage industries’ e lezot ankor pe pran zot desten dan zot lanmen e ki pe fer marse nou pei. Felisitasyon!\nDan reform pou kree en lekonomi modern e solid i enportan ki nou liber lenerzi e lespri antreprener nou pep. I enportan ki nou kontinyen “empower” travayer Seselwa pou zot kre larises. Pou nou fer sa, nou bezwen idantifye e retir bann baryer dan zot semen. Larg lanmen pti biznes e ankouraz zot.\nPour nou enplimant nouvo sistenm taks nou ti bezwen revwar sistenm an antye. La ki nou pe etabli sa nouvo sistenm i enportan ki nou donn loksizenn bann pti biznes. Monn ekout bokou zot konsern atraver bann miting distrik e osi monn resevwar sizesyon atraver lotorite distrik. Minister Finans pour enplimant bann mezir swivan :\nOgmant “threshold” biznes tax sorti Rs 100,000 pou mont Rs150,000/- pour “sole traders” e “partnership”. Sistenm resi taks pa pou aplikab.\nTou biznes pou kapab “claim” kou lekipman ek zouti travay ki kout mwens ki Rs100,000/- kont zot taks dan sa lannen ki zot in aste sa bann lekipman olye fer depresyasyon parey ti leka lannen pase.\nNou pa pou enplimant sistenm dediksyon otomatik kan napa resi. Sepandan, Gouvernman i ankouraz tou biznes pou kontinyen gard resi e zot kont dan lafason apropriye pour ki zot liv i reste an ord e selon regilasyon.\nApard GST, pou napa biznes taks lo lokasyon lakaz.\nAboli taks lo ‘dividend’ pou rezidan.\nRetir taks lo lentere sevings personel.\nTou sa bann mezir pou pran lefe retroaktiv le 1er Zanvye, 2010 a leksepsyon lentere lo sevings ki pou pran lefe le 1er Avril, 2010.\nNou lekonomi i konekte avek lekonomi mondyal e nou bezwen pare pour nou adapte avek bann mouvman ki parfwa difisil.\nNou’n war resaman ki PUC in ogmant son tarif delo, elektrisite e sewage. Sa logmantasyon ti baze lo kou loperasyon e lenvestisman ki neseser pour tou Seselwa ganny en meyer servis.\nI pa posib retourn dan en sityasyon sibvansyon.\nMon konsyan ki sa logmantasyon 27% i en fardo ki pez lour lo bokou lakour. Se pour sa rezon ki enn parmi mon bann aktivite diplomatik, monn fer tou pou trouv en solisyon pour soulaz konsomater.\nMon kapab konfirmen ozordi ki Gouvernman Abu Dhabi pe fer kado Lepep Seselwa de zenerater ki pou kout anviron 15 milyon dolar ameriken. Akoz i en donasyon, napa depans zenerater ki pou pas lo konsomater. PUC a kapab redwir sa logmantasyon sorti 27% pou desann 5% selman, pou konsomater domestik ek pti biznes ki pe konsonm ziska 1000 inite. Rediksyon dan tarif elektrisite i pran lefe le 1er Mars.\nMe nou bezwen pran kont ki reazisteman pou bezwen ganny fer dan tarif elektrisite depandan lo pri karbiran.\nGouvernman pou kontinnyen fasilit e promouvwar lenvestisman dan lenerzi renouvlab atraver laplikasyon bann konsesyon neseser. Devlopman lenerzi renouvlab Sesel pou pran en gran lesor ler wit tirbin divan i komans prodwri elektrisite. Sa proze pe ganny finanse par gouvernman Abu Dhabi pour en valer 25 milyon dolar ameriken.\nDan miting piblik lannen pase, noun partaz nou swe pour lavenir nou pei. Nou vizyon i kler. Nou misyon i senp: nou pe travay pou amelyor kalite lavi sak Seselwa. Nou pe travay pour redwir kou lavi pour sak fanmiy. Letan nou sityasyon ekonomik i permet, Seselwa a ganny sa meyer servis a en kou abordab.\nAn prenan kont reform ekonomik ki pe ganny enplimante e avek bi gouvernman pou kontinnyen fer desann pri lavi, monn demann Minis pour Lagrikiltir pou konsider logmantasyon dan pri pour bann prodwri lavyann ek dizef ki pa akseptab e pran aksyon neseser e imedya pour ki sa bann prodwri i toultan annan lo marse a en pri rezonab.\nDan sa menm optik, nou bezwen ankouraz prodiksyon agrikol ek elvaz, e entansifye nou zefor pour nou asir nou sekirite alimanter.\nDan domenn lapes, nou pou kontinnyen promouvwar son devlopman pour ki sa lendistri i reste en pilye prensipal nou lekonomi.\nEnn bann pli gran sipor pandan reform se nou progranm welfer ki’n etabli anba Lazans Byenet Sosyal. In annan dimoun ki bezwen lasistans ki parfwa pann ganny asiste ouswa kin gannyen me avek retar. I annan kin abize. Me, i en sistenm ki annan en bon baz transparan. Nou rekonet ki i annan en group travayer ki pe donn zot mye malgre lanvironman difisil. Sa ki ankourazan avek sistenm Welfer se ki i ankouraz travay. Plizyer manman tousel par egzanp, ki pe travay i kapab ganny en lasistans pou fer de bout zwenn. Se zisteman sa ki nou sistenm welfer i devret pe fer- ed en sitwayen ki pe deza travay me ki son saler de baz pa sifi.\nNou pa kapab soutir lapares. Tan ki mon pe diriz sa pei, mon pa pou aksepte ki en sitwayen for i viv lo lasyer travayer Seselwa kan i annan louvraz pe ganny anonse toulezour.\nMonn dir, Kot fodre, nou aranze.\nEn keksoz ki montre ki nou lekonomi i lo bon semen se ki nou pa pe ganny afekte par mank lanplwa. I estimen, pou annan plis 3000 nouvo louvraz lo marse lanplwa ant 2010 a 2014, lamazorite dan sekter tourizm.\nNou pe kontinnyelman met anplas bann kondisyon ki pour kree plis lanplwa pour Seselwa. E lanplwa ki pour permet zot ganny en meyer kalite lavi.\nMon kontan pour note ki serten anplwayer dan sekter prive in reaziste zot saler pour donn en meyer “package” zot travayer Seselwa. Me sa pa leka dan en bon pe landrwa travay prive. Ankor enn fwa mon lans en lapel avek bann anplwayer dan sekter prive pour regard dan byennet travayer Seselwa.\nMon osi oule pran en moman pour koz lo travayer etranze dan nou pei. I malere pou note ki serten i anvi servi politik bonmarse pour kree lakoler anver bann etranze ki pe travay isi.\nNou swete, e mwan premyerman, ki nou annan Seselwa dan tou pozisyon dan nou pei. Me, nou bezwen realis.\nNou tou nou fyer letan nou tande ki i annan en Seselwa ki travay dan Labank Mondyal, oubyen i annan en Seselwa ki travay dan Nasyon-Zini. I annan ki pe travay koman pilot, enzenyer e ‘cabin crew’ dan bann lalinny aeriyen a letranze. I annan Seselwa ki dokter Sengapour, La Reunion, Lafrans, langleter e lezot pei. I annan Seselwa avek zot prop biznes dan pei etranze.\nSesel i pti- me Seselwa pann zanmen per pour sezi loportinite, dan nenport ki domenn e nenport ki kwen lemonn.\nNou vwar nou bezwen etranze pou travay dan serten sekter . Lekel ki’n konstri lamazorite lakaz pour gouvernman e prive? Lekel ki’n konstri tou sa lotel ki ozordi pe donn en meyer lavi nou sitwayen atraver lanplwa, komers e pti biznes?\nNou polisi i kler e transparan. Etranze ki dan bann pozisyon ‘management’ i bezwen annan en ‘understudy’. En lorganizasyon i bezwen rod fason pour ranplas etranze kot i posib.\nLafen 2009 nou ti annan anviron 10,000 etranze pe travay Sesel. Parmi anviron 9700 dan sekter prive sirtou dan tourizm ek konstriksyon.\nNou en pei ki renonmen pour son larmoni e son lakey. Nou fason viv i enn nou bann pwen for ki fer viziter retourn dan nou pei. Pep Seselwa napa letan pour zenofobi.\nTou pei ki develop vit avek en lekonomi dinamik, i bezwen travayer etranze. Mon oule fer resorti ankor en fwa, tou sa bann developman, tou sa bann proze, nou pe fer pou Seselwa avan tou. Napa rezon pou nou dir nou pa pe ganny en lanplwa.\nNou lendistri tourizm in fer bokou sikse. Set en sikse ki rezilta travay tou bann partener dan lendistri. Mon felisit tou travayer dan sa lendistri e tou bann partener ki pe siport nou pou amenm sa sikse. Sa bann travayer i nou bann anbasader. Zot la dan nou avyon Air Seychelles,dan sa gran lotel e dan sa pti guest house obor lanmer. Se zot bon servis, souriy, lakey ki fer viziter retournen. Sikse nou lendistri tourism i sikse lepep Seselwa. I pe fer byen akoz noun koste e i annan travay lekip. Nou pou kontinny sa bon travay ansanm. Vwala en legzanp kot vre sanzman in arive letan nou koste. Nou pou kontinnyen anbelir.\nNou byennet nasyonal, i depann osi lo nou kapasite pour nou defann e promouvwar nou lo lasenn enternasyonal. Nou polisi diplomasi pro-aktiv i aport son fri dan plizyer fason. Si nou benefisye atraver nou det ki ganny reaziste oubyen atraver bann don bilateral e miltilateral ki permet nou ganny larzan pour siport nou lekonomi e konstri lakaz oubyen aste zenerater- set akoz Sesel in fer lemonn konpran ki i en pei serye, e ki nou en nasyon ki pare pour demen.\nAnba sa polisi, nou eksplik nou prioyite nasyonal avek nou partener, e nou osi pran nou responsabilite koman en nasyon souvren. Nou bezwen fer tande nou lavwa lo bann size ki pour afekte nou demen. Si nou pa koze, personn pa pour koz pour nou.\nI enportan pou fer lemonn konnen ki nou osi nou la. I enportan ki nou pe kontinyelman pas sa mesaz ki malgre nou pti, nou osi annan nou drwa pou egziste e fer tande nou lavwa.\nOzordi Sesel pe sanpyonn lavwa pti leta zil lo lasenn enternasyonal an sa ki konsern sanzman klima, developman soutenab e lezot size lanvironnman.\nEn lespri Inovater\nNou linovasyon in ganny rekonnet. “Award” ki mon ti resevwar o non pep Seselwa kot UNESCO e an Berout lannen pase i senbol lespri inovater en pep kin ganny loportinite ledikasyon egal . Nou’n fer prev nou abilite pou inove e fer sa ki paret enposib vin posib. Nou laflot tanker e nou liniversite i de legzanp.\nE ler nou regard nou plas dan sa lemonn globalize, i kler ki linovasyon i lakle pour nou reisi. Se pour sa ki mon pe etabli en Konsey Teknolozi e Linovasyon pour promouvwar kreativite, resers ek devlopman . Nou pe prepar nou pei pour demen.\nLakaz- nou pou delivre\nNou’n touzour met nou pep o sant devlopman, e se pour sa ki mon Gouvernman in toultan met bokou lanfaz lo lenvestisman dan lakaz, lasante e ledikasyon.\nMon ti promet ki an 2011 gouvernman pour delivre 5000 lakaz.\nKriz ekonomik mondyal, reform ki nou ti bezwen antrepran ek logmantasyon pri materyo in fors nou reaziste nou plan dan serten ka. Me nou langazman i reste touzour ferm.\nNou’n reisi konplet 1,200 lakaz depi 2006. I annan 313 younit ki pour konplete lafen 2010. Nou espekte fini ant 300 a 350 lakaz par an aparti 2011. Sa don 30 milyon dolar sorti Abu Dhabi pou asire ki proze lakaz Perseverans i konplete.\nNou pou delivre.\nLasante i osi leta nou nasyon\nLasante i osi en servis ki touzour pre avek nou leker. Set en servis ki sitan delika. Nou bezwen kontinyelman pe amelyor li. Nou bezwen espekte en meyer servis lasante e osi plis swen spesyalize. I annan defayans. I annan lerer imen. Kot fodre , nou bezwen aranze.\nBokou defi ki nou annan aktyelman dan nou servis lopital i konsern bann servis ki pa a la oter oubyen en mank konpasyon e latous imen. Tro souvan nou sitwayen i esper tro lontan pou ganny en servis. Pli gro lenvestisman kapital pa pou rezourd sa problenm.\nNou annan profesyonel devoue dan nou sistenm lasante. Zot donn tou sa ki zot kapab pour lasante lepep Seselwa. Me i reste bokou pou amelyore pour donn sa bon servis ki lepep i merite.\nSa profesyon nob ki donn swen pa merit zanmen ganny konpromet par nou diferans personel. Annou mazin sa byen.\nNou bezwen relev nivo nou lopital. Se dan sa loptik ki en odit nou servis lasante in komanse pour idantifye meyer opsyon pour lavenir..\nKot fodre nou aranze, kot i byen nou anbelir.\nPli pros avek lepep\nNou bezwen osi entansifye nou zefor pou anmenm gouvernman pli pre avek lepep. Dan bann miting konsiltatif noun’n antann koz bokou lo servis dan gouvernman. Mon pou kontinyen demann nou gouvernman pou rod fason inovater pour angaz nou avek piblik. Parfwa fot i arive. E ler fot i arive, nou apros piblik, nou eksplike, nou aprann e nou aranze.\nDans sa konteks, nou Gouvernman pou byento anons bann mezir konsernan sa lensidan polisyon La Misère. Mon donn mon sipor sa kominote.\nI osi ankourazan pou war ki Minister Devlopman konminoter pe kontinnyen fer bann seri miting dan distrik. Kontribisyon Lepep Seselwa i touzour enportan. Se sa lademokrasi.\nNou en demokrasi ki pe kontinyelman evolye. Sirtou atraver ranforsman nou bann lenstitisyon etatik e bon gouvernans. Se nou konstitisyon ki enspir nou dan sa prosesis. Zot a rapel ki en pe letan pase, en konmite ti ganny forme pour revwar konstitisyon dan tou son laspe e propoz amannman kot i neseser. Komite in fini son travay e remet avek mwan son rapor e ki konteni en siri propozisyon tre enteresan. Nou pe travay lo lenplimantasyon en bon nonm sa bann propozisyon.\nParey in touzour leka, mon progranm al ver lepep i reste. Sa lannen mon annan lentansyon vizit bann lenstitisyon edikasyonel pour esanz nide avek bann etidyan .\nMon bann vizit pou osi konsantre dan bann landrwa travay. Se travay ki pou touzour fer nou pare pour nou lavenir. E mon pa pou mank lokazyon pour mwan salye ankor enn fwa sa kontribisyon enorm ki sak travayer Seselwa i fer. Nou remersye nou lafors travayer!\nLedikasyon- egalite loportinite\nSe prensip lazistis Sosyal e egalite loportinite ki anim sa gouvernman. E malgre defi an 2008 ek 2009 nou’n mentenir e ogmant nou lenvestisman dan ledikasyon pour asire ki sa egalite loportinite i touzour la. Nou liniversite i en gran pa an avan. Nou fyer nou 54 etidyan ki’n komans zot letid lannen pase. I osi annan 229 zenn ki pe benefisye avek labours gouvernman a letranze. I annan plizyer ankor lo bann diferan progranm trening.\nElev nivo lansennyman i enn bann priorite dan nou sistenm ledikasyon. Reform ki nou pe fer pour met plis resours a dispozisyon ansennyen. Minister Ledikasyon in entrodwi en nouvo “Scheme of service” apartir Zanvye, e sa pou osi ankouraz plis zenn pour pran sa profesyon. Liniversite Sesel pe ofer loportinite pou plis zenn ansenyan ganny en degre.\nReform tousel dan ledikasyon pa ase. Sa ki pli enportan e sa ki nou pe merit konsantre nou zefor plis lo la, se leksperyans sa zanfan e sa travayer dan lekol. Pour amelyor sa leksperyans en nouvo model management lekol pour ganny met anplas pour fasilit kolaborasyon ant minister, lekol, bann konsey lekol e lakominote.\nNou’n akonplir bokou. E i reste ankor plis pou fer. Ozordi nou annan nou prop liniversite. En progranm zenn dirizan lo kote militer ek lapolis pe byento demare. Nou’n fek selebre sikse premye group zenn dirizan. En dezyenm group in deza konmanse. Loportinite pou bann zenn i an abondans.\nProgranm trening i osi aplikab pou lafors lapolis ek militer. A traver lantrenman zot pli byen plase pou ede sofgard nou souvrente e developman ekonomik. Nou zonm ek fanm dan liniform i bezwen nou sipor zis parey lepep e pei i bezwen zot .\nLannen pase nou’n osi vinn viktim en nouvo menas kont nou souvrennte e nou lendistri tourizm ek lapes atraver latak pirat sorti Somali. Avek led nou bann partener etranze e nou bann solda e kostgard, nou pare pou fer fas avek sa menas. Gouvernman pou kontinyen donn tou son sipor nou lafors militer. I pou asire ki lekipman e trening i konsistan pour ki nou souvrennte e nou lekonomi i ganny proteze a tou pri. Mon profite pou ankor enn fwa remersye tou nou solda, lafors kosgard e tou dimoun kin travay lizour konman lanwit pou asire ki nou an pe. Nou aktyelman dan sa letan lanmer kalm kot pirat i vin ziska dan nou delo. Nou bezwen gard nou vizilans.\nLafors lapolis i souvan ganny kritike. Parfwa i annan zistifikasyon me parfwa i osi persepsyon. Kot fodre kritike pour amelyore, nou bezwen fer li. Me nou pa kapab fer kwar ki tou i pa bon dan lapolis. Lamazorite travayer dan lapolis i annan sa lanmour pour zot travay. I annan bokou zofisye onnet e nou bezwen rekonnet zot e siport zot.\nKot konfyans in perdi, nou pou aranze. Kot i byen, nou pou anbelir.\nNou pou donn plis resours. Nou bezwen war plis patrol lo semen. Zofisye Lapolis i bezwen pli familye avek kominote ki i travay avek.\nTrening i anmen rezilta a lon term. Nou’n deza konmanse. Nou pe prepar lavenir, e napa plas pour bann ki napa disiplin oubyen ki napa byennet Lafors aker.\nNou demann lord ek lape dan nou pei. Sa santiman ti rezonn for dan bann miting konsiltativ. Dan en let ki en madanm ti ekri mwan resamen, i ti fer rapel ki lontan nou ti kapab dormi laport ouver .\nSesel pa pou vinn otaz kriminalite. Nou bezwen en nouvo lapros pou asir lord, lape e stabilite. Mon pe propoz en seri lezislasyon ki pou fer nou kod penal pli efikas e donn plis proteksyon tou sitwayen. Parmi dot, mon pe demande ki sa kriminel ki repet lofans i ganny santans de fwa pli sever.\nMon pe osi eksprim santiman lepep ler nou dir sa zafer santans mars ansanm i merit sanze. Lazistis i bezwen tenir kont santiman nou sitwayen. Lepep pe reklanm en sistenm zidisyer pli vit, pli efikas e pli sever. In ler pou kriminel pey pou ditor ki zot in koz zot viktim.\nNou pe demande, ki bann ki pas zot letan fer nwizans piblik i ganny kondannen pou fer travay kominoter. Zot a kapab aprann fer en keksoz e ganny en lokipasyon.\nNou bezwen kontinynen dan nou lalit kont trafik e labi drog. Sa Lalit i reste en langazman personel ki monn fer avek Lepep Seselwa. NDEA in konmans en travay 18 mwan pase. Deza nou’n war rezilta. In fer 324 larestasyon an koneksyon avek trafik, lenportasyon ek posesyon drog ilegal. Lalit i masiv!\nNDEA in etabli bann kontak avek partener etranze. Nou’n fer larestasyon gro trafiker, depi kot zot vini. Par egzanp sa mwan menm, in annan en larestasyon lo erport Dubai kot en zonm in ganny arete an posesyon 651 granm eroin. Travay lentelizans i montre ki sa drog ti pe desann Sesel. I efreyan pou mazinen ki dega ti pou annan si nou pa tin sezi sa bann kargezon. Ki ti pou leta nou bann zenn?\nMon profite pou remersye tou bann lazans konsernen, sosyete sivil ek Legliz pou zot sipor dan lalit kont labi drog. Mon soulaze ki lamazorite Seselwa i partaz nou konviksyon pou sov nou bann zenn dan sa fleo. Labi drog i lakoz mazer prostitisyon ek kas lakaz e vole. Lapovrete pa en leksiz akoz i annan bann mekanism kin met an plas pou protez bann ki vilnerab. Louvraz i annan.\nTou bann lafors dan nou sosyete i bezwen egzize ki adilt i al travay e ki zanfan i al lekol. I normal pou debrouye dan ou prop fason me dan en fason ki legal, onnet ek prodiktiv.\nNou bezwen redouble nou zefor pou protez nou zanfan. Lasosyete pe demann santans pli sever pou krim komet lo zanfan.\nSesel i tro pti. Tro zoli e tro spesyal pou les li ganny gate par detrwa dimoun ki napa respe pou son prosen.\nAvan terminen mon fyer pou fer rapel ki lannen prosen Sesel pou akey Zwe de Zil pour dezyenm fwa. Nou bann atlet i dan preparasyon e deza sa lespri patriotizm i rapel nou ki nou en sel nasyon, en sel pep, e en sel Sesel. Mon swet tou nou atlet bon preparasyon e mon asire ki zot pou fer monte nou paviyon. Mon gouvernman pou donn zot tou sipor posib. Mon osi swet bon travay komite ki pe diriz preparasyon sa levenman.\nSakrifis, travay e devouman in prodwi en refri Seselwa pou lakoup Mondyal. Set en lenspirasyon pou nou tou!\nNou traze i kontinyen. Nou pou batir lo sa fondasyon ki noun mete.\nLa i nou moman. Sezi li! Sanzman pozitiv pe arive dan nou pei. Sa ki pe leve, pe debrouye. Nou pe koz for lo nou lespri inovater. Nou pe vwar rezilta nou diplomasi ekonomik aktif . Aletranze, nou pe koz “Sesel sa!” Pti Sesel i osi pe koz lo son liniversite. Tou sa i nou lafyerte. Sa lafyerte Seselwa i pli gran ki tou. Se sa lafors ki fer nou tenir for e pa large.\nSesel i en landrwa ki presye. I spesyal.\nNou annan en fason viv ki bokou pei ti a swete partaze. Nou en pep beni dan plizyer fason.\nOzordi mon napa okenn dout ki Lepep Seselwa dan son gran mazorite i konpran ki pe pase dan nou pei, dan lemonn. Nou tou nou’n eksperyans difikilte. In tous depi sa zanfan dan lebra son manman, sa zenn ki pe lekol, sa travayer ki bokou fwa I demande kote son saler in pase, sa paran ki pann kapab donn en kado son zanfan e lezot. Me nou fyer e nou’n mars avek en sourir lo nou figir. Noun prezerv sa ‘joie de vivre’ ki inik o monn.\nPli gro tanpet i deryer nou me i touzour ankor difisil pour bokou. I touzour lentasyon mon gouvernman pou fer dibyen. Me nou osi en gouvernman ki pe travay non selman pou ozordi me osi pou demen. . En demen ki anmenn en meyer kalite lavi.\nKot i byen nou anbelir, kot mal nou aranze..\nAnnou kontinyen ankouraz sa lespri linite dan nou diversite. Atraver bann tenm nasyonal, noun regard nou zanfan, nou trezor nou lavenir, nou’n selebre Sesel, nou’n travay ansanm pour lanmour Sesel, nou’n ekout lavwa nou nasyon dan nou konstitisyon, nou’n koste e ozordi, ansanm, nou pare pour demen. Se bann tenm ki ranforsi nou patriotizm ek linite. Se bann tenm ki nou pa zis viv pandan lannen me nou eksperyanse toulezour. Vre sanzman i ariv selman letan nou ini, letan nou koste. Se sa sanzman ki Lepep Seselwa i kwar ladan. E se sa kin fer nou sikse e noun sirviv. Nou kapab annan plizyer krwayans e plizyer lopinyon me Sesel i reste zis enn menm.\nAnnou pran en letan e regard otour nou, tou sa ki nou ete, tou sa ki nou akonpli, tou sa ki nou reve, tou sa ki nou kwar ladan se sa ki fer nou Seselwa. E nenport ki pou dir ou ki Seselwa i en pep beni, en pep salere. Annou gard sa.\nKot fodre nou aranze , kot i byen nou anbelir. Ansanm annou kontinyen travay pou en meyer kalite lavi, pour tou Seselwa.\nAnsanm , nou pare pou demen! Pandan sa letan karenm, nou demann Bondye pou beni nou e ki i kontinyen regard e touzour protez nou Sesel.\nPosted in International Development, Seychelles\n« EUA Ajudam os Russos a Alcançarem a Vitória no Primeiro Festival de Cinema Anual PutItOn Picture Show\nSeychelles / Discours sur l’État de la Nation 2010 par le Président James Alix Michel »


Ki i arive kan en dimoun i mor?\nLanmor i lekontrer avek lavi. Lanmor i konman en sonmey profon. (Zan 11:11-14) Bann dimoun mor pa kapab tande, vwar, koze oubyen mazin nanryen. (Eklezyast 9:5, 10) Fo relizyon i ansennyen ki bann mor i al dan en monn spirityel pour viv avek zot bann zanset. Labib pa ansenny sa.\nBann ki’n mor pa kapab ed nou, e zot pa kapab fer nou okenn ditor. Souvan dimoun i perform bann servis oubyen sakrifis ki zot krwar pou fer plezir bann ki’n mor. Bondye i dezaprouv sa parski en tel pratik i baze lo enn bann mansonz Satan. I pa ni kapab fer plezir bann mor osi, vi ki zot napa lavi. Nou pa devret per oubyen ador bann mor. Nou devret ador zis Bondye.—Matye 4:10.\nBann dimoun mor pou viv ankor. Zeova pou redonn lavi bann mor pour viv dan en paradi teres. Sa moman in ganny rezerve pour lavenir. (Zan 5:28, 29; Akt 24:15) Bondye pou kapab relev bann mor zis parey ou kapab lev en dimoun ki pe dormi.—Mark 5:22, 23, 41, 42.\nLide ki nou pa mor i en mansonz ki’n ganny propaze par Satan Dyab. Satan ek son bann demon i fer dimoun krwar ki lespri bann mor i vivan e ki zot koz maladi ek lezot problenm. Satan i tronp bann dimoun, parfwa an servan bann rev ek vizyon. Zeova i dezaprouv bann ki esey koz avek bann mor.—Deterononm 18:10-12.


Louvertir en brans lo Praslin en moman istorik pour SBC\nSa biro ti ganny ofisyelman ouver pandan en seremoni Vandredi pase par Minis pour Lasante Mitcy Larue. Madanm Larue ti enn bann dimoun ki’n met son lapwi pandan plizyer lannen pour ki en tel proze i vin en realite. Sa ti pandan letan ki i ti manm Lasanble Nasyonal pour Baie Ste Anne Praslin.\nSa nouvo lofis – ki baze dan batiman Seychelles Pension Fund, Grand Anse – pou fer ki SBC pou aprezan annan plis progranm ek konteni nouvel baze lo Praslin, La Digue ek bann zil pros.\nI pou osi ed sa lorganizasyon koup lo bann depans ki zot fer pour anvoy bann lekip medya lo bann zil, ki ti pe kout zot an mwayenn R7000 pour anvoy en lekip lo Praslin oubyen La Digue, kot ziska resaman bann lekip ti pe al lo sa bann zil plizyer fwa par semenn.\nSeremoni louvertir sa lofis ti deroul dan prezans Prezidan Larepiblik James Michel, sekreter prensipal pour devlopman kominoter ek spor Denis Rose, manm Lasanble Nasyonal pour Grand Anse Praslin Marc Volcère, pour Baie Ste Anne Natasha Esther, ek plizyer lezot o zofisye gouvernman.\nOsi prezan ti manm bord SBC e en gran nonm travayer sa lorganizasyon.\nLetan i ti pe adres lodyans, sef egzekitif SBC Antoine Onezime ti dir ki malgre demann pour annan en biro SBC lo Praslin i enn ki’n ganny fer plizyer lannen pase, ti senpleman pa fezab ekonomikman pour zot annan en tel proze.\n«Demann pour en biro pour zil pros i date plizyer lannen pase. Sa letan, kan nou ti evalye kou pour en tel lenvestisman ti senpleman pa fer sans ekonomik. Ozordi avek devlopman dan teknolozi, i fer sans pour nou annan en tel fasilite lo Praslin,» i ti dir.\nI ti osi koz lo lezot proze ki SBC i annan plan enplimante, tel ki moderniz zot sit web an prenan sa bann lavantaz ki kab fib optik pe anmennen, amelyor resepsyon radyo dan bann landrwa kot resepsyon i feb, kontinyen moderniz zot bann lekipman, e kontinyen travay pour anmenn televizyon nimerik a la porte ban telespektater.\n«Sa biro isi i tonm byen dan kad sa proze televizyon nimerik, akoz avek plis channel nou pou definitivman bezwen plis progranm ek nouvel. Praslin, La Digue ek bann zil pros i annan en gran kontribisyon pour fer,» i ti dir.\nLoportinite lanplwa i osi egziste dan sa biro SBC pour bann Pralinwa ek Digwa kalifye, vi ki sa lorganizasyon in dir ki zot anvizaze dimoun sorti lo sa bann zil ki kalifye e annan bann bon kalite pour en karyer dan lodyovizyel.\nSete Minis Larue ki ti koup riban pour ofisyelman ouver sa biro, e apre sa bann envite ti kapab vizit sa lofis, e enterakte avek travayer sa lorganizasyon.\nPrezidan Michel ti dir avek medya dan en entervyou ki louvertir en tel lofis pou permet SBC donn plis lenformasyon e osi fer bann Pralinwa ek rezidan lezot zil reste konekte avek larestan bann zil Sesel.\n«Sa i osi en loportinite pour SBC kapab al dan bann kominote e rankontre bann dimoun lo bann zil, koz ek zot, fer zot partisipe e les zot eksprim zot lekor parey laliberte lapres i demande,» i ti dir.


Tuesday, 19 September 2017\tCommunique\nEn zonm i sove dan prizon\nLapolis in raporte ki Roy Estico, en zonm 44-an ki reste Bel Air e ki ti pe rimann prizon Montagne Posée pour lofans kas lakaz e vole, in sove dan prizon e i pa ankor ganny retrouve.\nEstico (nou portre) i nwanr e i mezir apepre 1met 70 (1.70m).\nApard son ladres rezidansyel ki Bel Air, dapre lenformasyon i osi frekant dan zanmerant Saint Louis ek Belonie.\nLapolis pe demann Roy Estico pour rann son lekor o pli vit posib kot en kordgard pli pre.\nLapolis pe osi lans en lapel avek manm piblik ki annan nenport lenformasyon ki kapab ede pour atrap Estico pour silvouple pran kontak avek Sant Komann Lapolis oubyen kordgard pli pros.\nMonday, 18 September 2017\tCommunique\nMesye Joeland Valmont i ganny retrouve\nAntretan lapolis in konfirmen ki en zonm ki ti’n raporte manke Merkredi pase, Joeland Valmont, ti ganny retrouve plitar menm zour ki zot ti anvoy sa lanons atraver medya. Letan i ti ganny retrouve zournal Seychelles NATION ti’n fini enprimen.\nLanket ki lapolis in fer dan sa ka kot ti annan rapor konmkwa en madanm 54-an avek son fiy 30-an ti’n posibleman ouswa sispekte ganny vyole dan zot lakaz Anse Aux Pins granmaten le 26 Out sa lannen in etabli ki personn ant sa 2 madanm pa’n eksperyans en tel akt tromatizan ki vedir ni enn ni lot pa ti’n ganny vyole.\nParkont lanket pe kontinyen pour esey idantifye e atrap 2 zonm ki ti antre dan zot lakaz e vol 3 telefonn, en laptop avek serten sonm larzan sa zour.\nEn zonm 31an in ganny rimann pou ankor 14 zour\nEn zonm 31-an ti repas ankor devan lakour Vandredi le 15 Septanm e lakour in ordonnen ki i ganny rimann pour ankor 14 zour ziska le 28 Septanm kan i pou repas ankour 1er45 apremidi.\nSa zonm ti pas ankour pour premye fwa le 5 Septanm 2017 dan en ka vole avek vyolans e kot i ti ganny rimann ziska Vandredi le 15 Septanm.\nEn zonm 29-an in ganny sarze pour lofans vole dan en lakour rezidansyel.\nEn zonm 29-an ki reste Brillant ti pas ankour Vandredi kot in ganny sarze pour lofans vole dan en lakour rezidansyel.\nLakour in ordonnen ki sa zonm i ganny rimann Montagne Posée ziska ler ki i ganny de dimoun pour sinyen lo son par konmkwa ki zot pour responsab li ler i ganny large.\nKonzwentman lakour in osi enpoz en ‘bail bond’ R5000 lo li e kondisyon ki i pa komet okenn lofans si i ganny large.\nEn zonm 31-an i pas ankour e ganny sarze pour lofans vole\nEn zonm 31-an ki reste Glacis ti pas ankour le 13 Septanm 2017 kot i ti ganny sarze pour lofans vole dan en lakour rezidansyel.\nSwivan sarz, lakour in larg sa zonm lo en ‘bail bond’ R3000 e anba serten kondisyon ki enkli pour li pa komet okenn lofans similer e pour li raport kordgard Glacis tou le Vandredi pour siny liv ‘Lord Lakour’.\nEn zonm 24-an in ganny sarze pour lofans kas lakaz e vole Fisherman’s Cove Estate\nEn zonm 24an i ganny sarze\nLapolis pe resers en zonm pour lofans kas lakaz


Bondye i kriy Samyel | Leson Labib pour zanfan\nZeova i koz avek Samyel\nGranpret Eli ti annan de garson ki ti pret kot latant ladorasyon. Zot ti apel Ofni ek Fineas. Zot pa ti obei lalwa Zeova e zot ti tret bann dimoun dan en move fason. Ler bann Izraelit ti anmenn bann zannimo pour ofer Zeova, Ofni ek Fineas ti pran bann pli zoli bout lavyann pour zot menm. Eli ti konnen ki son bann garson ti pe fer, me i pa ti fer nanryen. Eski Zeova ti pou kontinyen les zot fer sa?\nMenm si Samyel ti bokou pli zenn ki Ofni ek Fineas, i pa ti zanmen fer parey zot. Zeova ti vreman kontan Samyel. En zour swar ler Samyel ti pe dormi, i ti tann en lavwa kriy li. I ti leve, tay kot Eli e dir ‘La mon la!’ Me Eli ti dir: ‘Mon pa’n kriy ou. Al dormi.’ Samyel ti al dormi. Apre i ti tann sa lavwa ankor. Ler Samyel ti tann sa lavwa en trwazyenm fwa, Eli ti realize ki Zeova ki ti pe kriy Samyel. Alor i ti dir Samyel ki si i tann sa lavwa ankor, i devret dir: ‘Zeova, koze, ou serviter pe ekoute.’\nAlor, Samyel ti retourn dan son plas. Apre i ti tann en lavwa dir: ‘Samyel! Samyel!’ I ti reponn: ‘Koze, parski ou serviter pe ekoute.’ Zeova ti dir li: ‘Al dir Eli ki mon pou pini li ek son fanmir. I konnen ki son bann garson pe fer bann move keksoz dan mon latant ladorasyon, me i pa fer nanryen.’ Lannmen bomaten, Samyel ti ouver laport latant ladorasyon parey i ti abitye fer. I ti per pour dir granpret sa ki Zeova ti’n dir li. Me Eli ti kriy li e demann li: ‘Mon garson, ki Zeova in dir ou? Dir mwan tou keksoz.’ Alor Samyel ti dir li tou keksoz.\nAnmezir Samyel ti grandi, Zeova ti toultan avek li. Tou bann Izraelit dan sa pei ti konnen ki Zeova ti’n swazir Samyel konman en profet ek ziz.\n“Pandan ki ou ankor zenn, pa oubliy ou Kreater.”—Eklezyast 12:1\nKestyon: Akoz Samyel ti diferan avek Ofni ek Fineas? Ki Zeova ti dir Samyel?\n1 Samyel 2:12-17, 22-26; 3:1-21; 7:6\nKonman ou kapab imit Samyel e fer sa ki byen menm si lezot dimoun pe fer sa ki mal?\nKwa ki ti fer lanfans Samyel pa parey pour lezot? Kwa ki ti ed son lafwa pour agrandi kan i ti kot tabernak?


En let sorti kot Konsey Direkter | vre Lafwa\nLIR AN Acholi Afrikaans Albanian American Sign Language Amharic Arabic Armenian Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Colombian Sign Language Croatian Cuban Sign Language Czech Danish Dutch Efik English Estonian Ewe Faroese Fijian Finnish French Ga Georgian German Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hungarian Igbo Iloko Indonesian Isoko Italian Italian Sign Language Japanese Javanese Jula Kabiye Kannada Karen (S'gaw) Kazakh Kikuyu Kiluba Kinyarwanda Kirghiz Kirundi Kisonge Kongo Korean Korean Sign Language Kreol Seselwa Kwangali Kwanyama Lhukonzo Lingala Lithuanian Luganda Lunda Luo Macedonian Macua Malagasy Malay Malayalam Maltese Marathi Mauritian Creole Maya Mexican Sign Language Mixe (North Central) Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nias Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Samoan Sango Sena Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Turkish Turkmen Twi Tzotzil Ukrainian Umbundu Venda Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\nNou bann frer ek ser byenneme,\nDan premye edisyon Latour Veyer piblik le 1 Zanvye 2008 an Angle, en nouvo seri lartik vreman enteresan avek tit “Imit zot lafwa” ti konmans ganny pibliye. Depi sa letan, tou le trwa mwan, nou’n vreman apresye pour lir en lartik dan sa nouvo seri.\nEski dimoun in kontan sa bann lartik? Apre ki i ti’n fini lir lartik lo Mart, en lekter ti dir: “Mon ti riye ler mon ti lir li akoz mon ti santi ki mon parey li. Mon toultan pe fer tou pour byen resevwar lezot kot mwan, ki mon oubliye ki mwan osi mon bezwen apresye lasosyasyon mon bann zanmi.” En fiy adolesan ti tonm lo sa konklizyon apre ki i ti’n lir sa lartik lo Ester: “Mon kapab konpran ki par ler nou anvi byen abiye e swiv dernyen lanmod. Nou devret byen pennyen . . . me nou pa devret egzazere.” I ti azoute: “Zeova i pli kontan sa ki nou ete anndan.” En lartik ki ti pe koz lo Pyer in fer en ser dir sa avek lantouzyasm: “Mon ti totalman antre dan sa lartik. I ti konmsi mon ti la mwan osi pe vwar e pe tann sa ki ti pe arive menm si Labib pa donn tou detay!”\nSa bann lekter ek lezot ki’n ekri nou pour eksprim zot lapresyasyon pour sa seri i konfirm sa ki zapot Pol ti ekri bokou letan pase: “Tou sa ki’n ganny ekri dan lepase in ganny ekri pour nou lansennyman.” (Rom. 15:4) Wi, Zeova i servi sa bann resi ki sorti dan Labib pour ansenny nou bann leson enportan. Nou tou, nenport ki kantite letan nou konn laverite, nou kapab aprann avek sa bann lartik.\nNou ankouraz ou pour lir sa liv deswit. Enkli li dan ou progranm Ladorasyon Fanmir, bann zanfan pou vreman kontan! Kan sa liv pe al ganny etidye dan Letid Labib Kongregasyon, fer sir ou pa mank ni en renyon! Pran tou ou letan e lir li dousman dousman. Servi ou limazinasyon, gete, ekoute, santi e touse, sa pou fer sa bann resi vin pli reel pour ou. Esey santi parey sa bann personnaz Labib ti santi e esey vwar sa ki zot ti vwar. Konpar zot fason azir avek lafason ki ou ou ti pou azir dan sa sityasyon.\nNou vreman kontan pour met sa liv a ou dispozisyon. Nou swete ki sa i vin en benediksyon pour ou ek ou fanmir. Avek bokou lanmour, nou swet ou tou de bon,\nImit Zot Lafwa—En let sorti kot Konsey Direkter


UDHR - Seselwa Creole French\nUniversal Declaration of Human Rights - Seselwa Creole French\nNou tou nou egal devan lalwa, e san okenn diskriminasyon lalwa bezwen donn nou tou menm kalite proteksyon. Nou tou nou merit ganny proteksyon egal kont okenn diskriminasyon ki al kont sa Deklarasyon, osi kont tou provokasyon ki anfaver diskriminasyon.\n1. Nenport dimoun ki ganny akize devan lalwa bezwen ganny konsidere konman inosan ziska ler I ganny trouve koupab dan en zizman piblik kot in ganny benefis tou bann garanti ki neseser pou son defans.\n2. Personn pa devret ganny kondannen pou okenn aksyon obyen omisyon ki pa ti ganny konsidere konman en lofans devan lalwa nasyonal obyen enternasyonal ler lofans ti ganny konmet. Sa dimoun pa ni devret ganny en kondannasyon pli sever ki lalwa ti permet ler I ti konmet lofans.\nPersonn pa ganny drwa enterfer anbonnavini avek lavi prive en dimoun, son fanmiy, son lakaz, obyen son konrespondans, e ni menm atak son loner e son repitasyon. Tou dimoun bezwen ganny proteze par lalwa kont bann tel enterferans obyen latak.\n1. Dan sak pei tou dimoun annan drwa sirkil avek liberte e annan osi drwa swazi kote I pou reste.\n2. Tou dimoun annan drwa kit nenport pei, enkli son prop pei, e osi retourn dan son pei.\n1. Ler I annan persekisyon, nenport dimoun I annan drwa al rod lazil e ganny aksepte dan en lot pei.\n2. Sa drwa pa aplikab ler en dimoun pe ganny pourswiv dan ka kot napa nanrnyen pou fer avek politik, me plito en lakizasyon valab pou kas lalwa, obyen kot sa dimoun Iín azir kont bann lobzektif ek bann prensip Nasyon-z-Ini.\n1. Tou dimoun annan drwa annan en nasyonalite.\n2. Personn pa devret ganny arase son nasyonalite anbonnavini, ni ganny anpese sanz son nasyonalite.\n1. Ler zot in ganny laz maryaz, en zonm ek en fanm zot annan drwa marye e konmans en fanmiy san okenn restriksyon ki annan pou fer avek zot ras, nasyonalite obyen larelizyon. Tou-le-de annan drwa egal pou marye, dan maryaz e osi ler maryaz in kase.\n2. Maryaz ganny aranze ler zonm ek fanm tou-le-de zot Iín pran desizyon e donn konsantman dan laliberte total.\n3. Lafanmiy se sa group de baz natirel e fondamantal la sosyete ki bezwen ganny proteksyon lasosyste ek leta.\n1. Tousel obyen an group, tou dimoun ganny drwa annan posesyon.\n2. Personn pa kapab ganny anpese annan posesyon san rezon valab.\n1. Tou dimoun annan drwa ek laliberte pou rasanble e fer lorganizasyon pasifik.\n2. Personn pa devret ganny forse vin manm dan okenn lorganizasyon.\n1. Tou dimoun annan drwa partisip dan gouvernman son pei, swa direkteman oswa atraver bann reprezantan kiín ganny swazi dan en fason lib.\n2. Tou dimoun annan drwa egal pou travay dan servis piblik son pei.\n3. Lavolonte lepep se labaz lotorite gouvernman; sa volonte bezwen ganny eksprimen dan bann eleksyon ki ganny fer detanzantan kot tou dimoun annan drwa egal pou vote an sekre, obyen atraver en prosedir ki asire ki vote ganny fer dan en fason lib e onnet.\n1. Tou dimoun annan drwa travay e zot lib pou swazi en travay; zot osi annan drwa ganny bann kondisyon travay ki zis e favorab, osi pou ganny proteze ler napa travay.\n2. Tou dimoun annan drwa, san okenn diskriminasyon, pou ganny peye en saler parey pou en louvraz parey.\n3. Tou dimoun ki travay annan drwa ganny en lapey ekitab e satisfezan ki a permet li ek son fanmiy viv dan dinite e si neseser son lapey a ganny ranforsi par lezot mwayen proteksyon sosyal.\n4. Nenport dimoun annan drwa form en linyon obyen vin manm en linyon pou defann son zentere.\n1. Tou dimoun annan drwa en nivo lavi konvenab pou asir son lasante, son byennet ek osi byennet son fanmiy; savedir manze, labiyrman, lozman, swen medikal ek lezot servis sosyal ki neseser. I osi annan drwa en mwayen sekirite ler i napa travay, anka maladi, envalidite, lanmor mari obyen fanm, lavyeyes obyen lezot ka kot en dimoun pa nobou ganny son lavi pou bann rezon andeor son kontrol.\n2. Bann manman ek zot zanfan annan drwa ganny led ek lasistans sosyal. Tou zanfan, ki zot in ne dan maryaz obyen andeor maryaz, zot tou zot annan drwa ganny menm nivo proteksyon sosyal.\n1. Tou dimoun annan drwa ganny ledikasyon. Ledikasyon devret gratwit, omwen ledikasyon elemanter e fondamantal. Ledikasyon elemanter devret obligatwar. Ledikasyon teknik ek profesyonel devret pou tou dimoun et ledikasyon avanse devret a laporte tou dimoun dapre zot merit.\n2. Tou dimoun annan drwa ledikasyon pou met en avan son personnalite e pou renfors respe drwa imen e bann drwa fondamantal dans lasosyete. Ledikasyon i esansyel pou favoriz respe, latolerense ek lanmitye ant tou bann group ras e larelizyon e osi pou devlop bann aktivite Nasyon-z-ini pou lape.\n3. Tou bann paran devret annan priyorite lo drwa soizir ki kalite ledikasyon y pou don son bann zanfan.\n1. Tou dimoun annan drwa pou partisip avek liberte dan lavi kiltirel lakominote, pran plezir dan bann lar e osi partaz bann progre syantifik ek zot bann benefis.\n2. Tou dimoun annan drwa proteksyon pou zot bann zentere moral e materyel an rezilta tou bann prodiksyon syantifik, literer obyen artistik ki zot Iín prodwi.\n1. Tou dimoun annan bann devwar anver lakominote ki pou kapab permet devlopman lib e konplet nou personnalite.\n2. Dan laplikasyon son bann drwa e dan zwisman son bann liberte, sak dimoun a ganny limite dapre lalwa selman pou asir rekonnesans ek respe bann drwa ek bann liberte lezot dimoun dan lamezir ki fodre asir dan en fason zis, lekzizans moral, lord piblik ek byennet zeneral dan en sosyete demokratik.\n3. Sa bann drwa ek bann liberte pa devret zanmen ganny aplike kont bann bi e prensip Nasyon-z-Ini.


Diskour Klotir Prezidan James Alix Michel A Lokazyon 29-yenm Kongre Anyel Parti Lepep\nNou kongre ozordi i mark 51-an lavi nou parti: SPUP, SPPF, Parti Lepep. Ozordi regar tou Seselwa i fikse lo nou. Tou travayer, envestiser, biznesman, sa ki pe al komans son lantrepriz, etidyan, lazenes, sitwayen aze, tanto pe ekout nou. Zot pe esper konfirmasyon nou lekip e nou partisipasyon dan prosen eleksyon. Zot pe mazin nou lavenir, nou linite, nou stabilite, nou devlopman. Plis ki zanmen, nasyon Seselwa, ler i regard sa ki pe pase otour li, i vwar ki i plis ki endispansab kontinnyen met son konfyans dan Parti Lepep. Met konfyans dan Parti Lepe pou anpes Sesel tonm dan konfizyon e dan lenstabilite ki pou touf nou devlopman. Sa i donn nou plis kouraz, plis viger, plis ferver, plis motivasyon. Plis determinasyon pou nou kontinnyen travay pour byennet pep Seselwa.\nNou laviktwar i laviktwar tou Seselwa.\nNou kouraz, nou rezilyans i'n ganny teste e prouve toutolon nou legzistans. Sirtou ler lentere lepep Seselwa i ganny menase par bann eleman oportinis. I pa premye fwa dan listwar nou Parti ki nou'n bezwen fer fas avek konplo. Me zot i'n les nou entak. Zot i'n fonn e nou'n vin pli for.\nNou lalit pou transform nou pei, baze lo nou bann prensip, i kontinnyen. Nou langazman i pli for ki zanmen. Nou parti i pli for ki zanmen.\nKwa ki fer Parti Lepep osi for? Kwa ki fer nou ranport viktwar apre viktwar?\nParti Lepep i sel, vre lawva pep Seselwa. I sel, vre lavwa travayer Seselwa. En parti ki defann avek asarnman drwa travayer nou pei. En parti ki reprezant lazistis, lape, linite nasyonal, prosperite ek progre. En parti ki reste konekte avek lepep. En parti ki senser. Ki reste touzour lwayal anver son bann prensip debaz. Nou reprezant sanzman ki fer dibyen. Nou kontinnyen evolye, transformen, pou vin pli dinamik, pou reste relevan avek letan modern. Parti Lepep i garanti progre ek stabilite.\nParti Lepep i pli for akoz i pa eksklir personn. Nou lebra i touzour ouver. En parti ki kontinnyelman a lekout lepep Seselwa. A lekout lazenes Seselwa. A lekout tou Seselwa. Nou sel parti ki annan en lekip solid, kapab e konpetan. Nou annan bokou leksperyans. En parti responsab. Konsyan son devwar ek son lobligasyon. En parti ki pa fer promes dan vid. En parti solidarite ek fraternite. En parti ki'n prouve ki i annan kapasite pou transform Sesel nou pei.\nWi, Parti Lepep i'n transform nou pei. Lo tou nivo: politik, ekonomik, sosyal ...I'n ranforsi nou linite ek stabilite. I'n permet nou ranforsi nou demokrasi. I'n permet nou moderniz nou lekonomi. Gro travay ki reste pou mwan fer se kontinnyen mobiliz nou Seselwa pou limenm vin pli gran partisipan dan kreasyon larises dan nou pei. Pou devlop sa lespri antreprenarya, pou devlop pti biznes e ed zot grosi. San larises ki nou kree, nou pa kapab soutenir nou bann progranm sosyal. Ansanm nou pe reisi akoz linite, stabilite ki Parti Lepep i ofer. Ansanm nou pe reisi akoz transformasyon ki Parti Lepep i'n anmennen dan nou pei. Nou pa pou kit travay dan milye semen.\nMon travay i kontinnyen. Mon ankor annan kouraz ek volonte pou travay pour pep Seselwa. Alors mwa kontinnyen e termin travay ki mon'n komanse, selon ki Konstitisyon i permet mwan e selon lavolonte lepep.\nLo semen nou 2-yenm Zibile Lor, nou pe konstrir en Sesel antreprener, avek en devlopman soutenab, en lafors travayer byen formen, en sosyete edike, inovater, en demokrasi ki evolye, en kiltir vivan.\nKongre ozordi i'n pas plizyer rezolisyon pou Gouvernman enplimante pou kontinnyen transform Sesel. Kongre i'n osi dezinny mwan koman zot kandida prezidansyel pour prosen eleksyon. Mon'n swazi Msye Danny Faure koman mon kandida vis-prezidansyel. I en loner ekstraordiner ek en privilez imans pour nou servi pep Seselwa. E nou pou kontinnyen fer li byen, avek tou nou kouraz, avek determinasyon e avek lanmour pour Sesel.\nKongre i'n osi aprouv lekip ki pou reprezant nou dan Lasanble Nasyonal. Nou felisit bann nouvo kandida ki pou reprezant nou e asir zot tou nou sipor. Anmenmtan, nou remersye nou bann manm Lasanble ki pe sed zot plas, pour travay ki'n zot i'n fer dan konstriksyon Nouvo Sesel.\nNou krwar dan lavenir Sesel.\nParti Lepep i krwar dan nou lazenes – lafors Nouvo Sesel. Zot reprezant lespwar ek laspirasyon nou pep. Lavenir nou pei. En zenn zenerasyon ini, solider, patriotik, ki annan lentere Seselwa aker, ki fyer son Sesel, ki kontan son Sesel. I annan ki dir ki mon pe donn tro bokou sans lazenes. Zot dir ki annan tro bokou zenn dan Gouvernman. Ki nou pe donn zot responsabilite tro vit. Me sa bann ki a pe esey "ser" lazenes ozordi, ki laz zot ti annan ler zot ti pran pozisyon responsabilite? Dir nou ki zot plan pour lazenes Seselwa? Dir nou ki nou fer avek sa bann Young Leaders ki nou'n formen? Ki nou fer avek tou sa bann graduates? En parti politik ki pa krwar dan lazenes set en parti ki pe vin vol lespwar en nasyon. Nou, Parti Lepep, okontrer nou pe prepar nou zenn pou zot pran larelev. Pou anmenn ankor plis transformasyon Sesel. Nou, ki pli aze, annou gid lazenes pou pran zot responsabilite, zot lobligasyon, zot rol "leadership". Se la kot leksperyans ek lasazes i konplemant lespwar, kreativite, inovasyon ek talan. En pon pour lavenir. En rev ki nou bezwen ed lazenes Seselwa pou realize. Mwan, se sa ki mon krwar ladan e se sa ki mon pou kontinnyen fer.\nNou krwar dan nou prensip ki'n touzour gid nou, e ki pou kontinnyen gid nou a-lavenir. Nou krwar dan nou prensip ki nou'n zanmen trai e ki nou pa pou zanmen trai. Bann prensip ki'n anim Msye France Albert René, nou "per-fondater", bann militan premyer-er, ek son bann konpannyon-delit ki ti akonpanny li.\nNou salye zot kouraz, zot konviksyon e zot lakonplisman. Zot vizyon ki kontinnyen enspir nou. Zot en lafors istorik, en lenspirasyon pour nou kontinnyen dan nou lalit.\nNou rann en omaz merite Prezidan René. Nou temwanny li nou respe e nou lwayote anver bann prensip ki nou'n erite. E nou remersye li senserman pour tou sa ki'n fer pour Parti e pour Sesel.\nSe sa bann prensip fondamantal ki'n form mwan e ki kontinnyen enspir mwan, personnelman. E se zot sa bann prensip ki donn mwan lafors pou kontinnyen mon travay pour Sesel. Pour mwan kontinyen travay pour tou Seselwa, e nonpa dan lentere detrwa dimoun. Pou kontinnyen donn en "fair deal" lepep an antye. Se sa mon prensip ki mon pa pou zanmen abandonnen. Zanmen personn – okenn personn – pa pou met mwan avek miray e fer mwan trai mon prensip. Napa negosiasyon lo la.\nMe ni mwan ni zot, nou pa kapab ekspekte tou dimoun azir parey. La ki en gran parti travay i'n fini ganny fer, serten i oule anbet lepep. Ler ti "napa" nou ti ansanm. La kot "pei napa" nepli egziste, zot oule pran pouvwar. Par mansonz, lakizasyon ek kalomni. La ki – parey nou dir – "lafous i'n mir", zot pe antoure. Zot le profite dan en fason egois, oportinis. Zot bliye sa gran transformasyon ki nou'n anmenn dan pei. Zot bliye kot nou'n arive ozordi. Zot bliye sa parkour ki nou'n fer ansanm. Zot memwar i kourt.\nMe nou tou nou konnen: oportinis pou touzour annan. Zot rize, me nou'n demaske zot depi lontan. Nou'n swiv zot bann miting klandesten. Nou'n lir zot lartik anba bann fo-non. Nou'n donn zot lakord, ankor plis lakord. Nou'n fer zot sorti pli boner ki zot ti pe planifye. Lontan nou konnen ki zot swaf pouvwar. Ki zot mazin zis zot prop gen personnel. Ki zot annan zot prop lazanda e ki zot ti pe kasyet.\nSerten ti anvi reste minis pour lavi. Dapre zot, sete zot drwa. I annan ki oule vin prezidan pei menm si zot pa konn konn koz Kreol. Serten i dir nou ki zot i'n demisyonnen akoz "koripsyon".\nZot oule swiv "trend" sa ki'n arive dan serten lezot pei. Me sa pa pe arive Sesel! Parey dikton i dir, imitasyon i donn endizesyon. Sa ki i arive dan serten pei pa arive Sesel. Parti Lepep i blende. Isi Sesel zot pou les Parti Lepep entak.\nOlye kasyet deryer bann gran deklarasyon, dir nou vre rezon akoz zot i'n sorti. Dir lepep vre rezon. Dir laverite. Dir lepep laverite! Pourtan, zot i'n byen pase ek sa sistenm – petet tro byen pase! Dimoun ki depi sepa konbyen lannen i'n soutenir, defann e promouvwar menm sistenm, ozordi i dir ki Parti Lepep i en mons ki fodre detrir. Ozordi zot annan lodasite pou dir ki zot sover Sesel. Lipokrisi dan tou son laform! Vorasite ek zalouzi i danzere! E zot oule diriz nou pei?\nZot oule koz lo koripsyon! Annou koz lo koripsyon. Mwan, dan tou mon karyer profesyonel, dan mon lavi personnel, mon'n toultan kont koripsyon. Monn lit kont koripsyon. E mon pou kontinnyen lit kont koripsyon. Mon gouvernman i kont koripsyon e i pou kontinnyen lit kont koripsyon. Parti Lepep i kont koripsyon. Parti Lepep pa pou zanmen toler koripsyon, dan nenport ki laform, parmi son striktir, son fonksyoner, son manm. Sa set enn bann prensip fondamantal nou Parti. E saki pa pare aksepte sa prensip, zot napa plas parmi nou. Swa nou pous zot oubyen zot ale zot menm. Anmenmtan nou Parti i pirifye son lekor.\nDan sa prosesis, nou pe osi vwar serten ki pe travay dan Gouvernman ki pe fristre lepep pou fer zot vir kont Gouvernman. Me zot pe ozordi montre zot vre kouler.\nI fasil form en parti politik ozordi. I sifi dir ki ou pou lager kont koripsyon. Nou vwar legzamp isi Sesel. Nou vwar legzanmp atraver lemonn. E la, larzan i antre. Nonpa pour lepep, nonpa pour devlopman pei. Me pour finansman en serten lazanda politik. Finansman lanbisyon personnel. Lanbisyon demezire.\nMe nou, Parti Lepep, nou refize sa kalite mannev. Mannev malonnet. Nou refiz kategorikman tou lazanda personnel. Nou lazanda nou se lazanda lepep Seselwa.\nNou dir zot – sa bann dimoun – form zot parti si zot anvi. Demokrasi Sesel i ris, vibran e dinamik. I annan ase lespas pou akeyir tou kalite lopinyon. I annan ase lespas pou akeyir diferan parti politik dan en lanvironnman tolerans, lape ek respe. Form zot parti si zot oule. Mon dir zot bonn sans! Me tat zot delo byen! Las i dan lanmen lepep!\nSelman, pa tous Parti Lepep! Pa esey teste nou lafors. Nou en gro lafors trankil; nou kontan lape e nou respekte lopinyon tou dimoun. Me pa zanmen souzestim nou. Pa zanmen souzestim sipor ki nou annan parmi pep Seselwa. Pa zanmen bafwe panse ek lopinyon Seselwa. Mon'n dir e mon repete: ler ou reste dan lakaz an vit, pa anvoy ros!\nZot dir: nou oule sanzman. Ki kalite sanzman zot anvi? Sanzman zis dan lentere e pour lentere sanzman? Sanzman pour dezord? Sanzman san en plan, san en progranm? Sanzman pou ranvers nou progre, nou lakonplisman, pandan tou sa lannen? Sanzman dan lentere en pti serk dimoun privilezye? Sanzman pou tourn pei latet anba? Se sa sanzman ki zot anvi?\nNou dir zot: NON. Sel e vre parti sanzman se Parti Lepep. Se nou – e zis nou – ki'n anmenn sanzman, vre sanzman dan sa pei. Nou pa per sanzman. Nou pou kontinnyen fer sanzman, kot i neseser. Dan lentere lepep antye. Dan lentere nou pei. Pour progre, prosperite e byennet tou Seselwa.\nParti Lepep i pa'n zis anmenn sanzman, me i'n depas sanzman. Sanzman ki'n anmenn en transformasyon dan nou pei. En transformasyon profon. Se sa larealite Sesel ozordi. E tou Seselwa i rekonnet sa. Lemonn antye i rekonnet sa. Lemonn antye i pran nou koman en model e i felisit nou pour nou sikse.\nMon pa krwar dan demagozi. Mon krwar dan travay dir e delivre lo mon langazman. Mon pa krwar dan fo promes e promes dan vid. Mon pa fer politik popilis. Mon fer politik soutenab dan en fason responsab.\nAnnou reste ferm dan nou konviksyon. Pa zanmen trai nou prensip. Pa bliye ki napa de Parti Lepep. I annan en sel. E sa se nou. Tou lezot parti se lopozisyon. Nou bezwen reste vizilan. Pa les sa bann dimoun anbet nou. Ler ou pa dan Parti Lepep ou dan lopozisyon. Sa i kler.\nLopozisyon ozordi i dan en leta dezespwar. Dan zot dezespwar, pou zot esey ganny serten sipor enternasyonal, zot pe akiz nou ki nou pe sanz Konstitisyon pou ganny eleksyon. Les mwan fer kler: nou, Parti Lepep, nou pa bezwen sanz Konstitisyon pou ganny eleksyon. Nou pou ganny eleksyon! Nou pou toultan ganny eleksyon!\nNou bezwen kontinnyen travay dir pour tou Seselwa. Nou bezwen kontinnyen donn lespwar nou dimoun. Me annou zanmen anbet dimoun avek fo promes ki nou pa pou kapab zanmen akonpli. Annou pa kree fo lekspektasyon ... Se pli gran ditor ki nou kapab fer nou Parti. Seselwa i en pep entelizan e i pa pou aksepte fo promes ek mansonz.\nSeselwa i en pep realis e rezilyan ki anvi partisip dan en fason kolektif dan lavenir son pei. En lavenir briyan ki nou annan devan nou. Avek Parti Lepep ki pou kontinnyen diriz sa lalit pour progre ek byennet Seselwa.\nLepep i anvi kontinnyite. I anvi stabilite. Linite. Progre. Lape, lord ek lademokrasi.\nMwan ek mon lekip, nou la pour tou Seselwa. E nou pou la ziska ler nou pas larelev avek lot zenerasyon dirizan.\nManev bann oportinis pa fatig nou. Nou, nou konn nou dimoun e nou dimoun i konn nou. Zot apresye travay ki nou pe fer. Nou'n travay dir pour tou Seselwa. E nou pou kontinnyen fer li – avek plis viger ek plis determinasyon.\nSer militan Parti Lepep dan kat kwen nou pei,\nWi, ler narive pour tou dimoun dan Parti Lepep, tou Seselwa, leve, debout, defann zot drwa, defann fri zot lasyer. Reste ferm lo semen ki nou'n trase. Kontinnyen lo nou semen progre, nou semen stabilite. Pa les personn vin anbet zot avek fo promes. Fer zot krwar ki zot annan en baton mazik pou rezoud tou nou problenm. Pa egziste sa. Pa les okenn parti oportinis vin vol zot lavenir e lavenir zot zanfan. Nou vye paran – pa les zot dinnyite ganny arase avek fo promes. Zenn – pa permet personn vin vol zot lavenir, lavenir nou nasyon. Reste ferm dan zot konviksyon. Pep travayer, biznesmen – pa les nou pei retourn deryer. Defann zot lentere. Defann zot lavenir.\nLeve, debout! Nou byen arme avek nou patriyotizm, lanmour pour nou pep, nou solidarite, nou linite ... Ozordi nou lo fron batay, arme avek konviksyon dan prensip nou Parti. E nou pou ranport en lot laviktwar.\nAnnou mars fyerman – latet anler – e defann tou sa ki nou'n akonpli ansanm. Defann byennet Seselwa ek Sesel. Asir lavenir nou pep.\nAnsanm, nou pou selebre laviktwar ... byento. En laviktwar pour tou Seselwa!\nLaviktwar i ilimin nou semen. Ansanm, touzour ansanm, dan linite, dan fraternite, nou pou fer li. E nou pou fer li ... pour lanmour Sesel!\nMon kontan Sesel! Nou kontan Sesel! Ki Bondye i kontinnyen beni nou zoli Sesel!


Ward zanfan lopital Baie Ste Anne i resevwar donasyon\nSerge Decharmoy Lablache, propriyeter lotel Chateau Sans Souci Anse Kerlan, ti remet sa donasyon zouzou ek en tyek lavaler R10,000 avek Minis Lasante, Madanm Mitcy Larue, dan en pti seremoi resaman ki ti koensid avek Lafet Zanfan.\nSa seremoni ti deroul dan prezans sa de manm lasanble distrik lo Praslin -- Onorab Natasha Esther ek Onorab Marc Volcère; ladministrater distrik Baie Ste Anne, Msye Pointe; ners ansarz Madanm Hibonne ek lezot travayer lasante.\nMinis ti remersye Msye Lablache pour son zenerozite e dir ki sa larzan pou ganny servi pour repar twalet e met nouvo rido dan ward zanfan.\nI ti fer remarke ki sa ava anmenn plis konfor pour bann zanfan e ed zot pour ganny zot lasante pli vit. Minis ti osi lans en lapel spesyal avek lezot biznesmenn lo Praslin pour pran sa legzanp e vin devan pour ofer zot kontribisyon pour amelyorasyon nou lopital pour anmenn en meyer servis pour nou popilasyon. I ti osi profite pour ofer en pti kado de zanfan lo maternite lo lapar First Lady Madanm Natalie Michel a lokazyon Lafet Zanfan.


66 ka latak seksyel depi Zanvye ziska Zen sa lannen in raporte avek lapolis -Seychelles Nation\n66 ka latak seksyel depi Zanvye ziska Zen sa lannen in raporte avek lapolis |17 July 2019\n«Dan sa 66 ka lagresyon seksyel ki’n raporte avek lapolis depi Zanvye ziska Zen, 35 ka in fini al kot biro Prokirer Zeneral, dan 4 ka lapolis pe esper en rapor medikal, 3 ka i ankor pe ganny analize, dan 3 ka sispe ou akize pa ankor ganny idantifye e 17 lezot ka i ankor anba lenvestigasyon.»\nSe Minis responsab pour Zafer Entern, Madanm Macsuzy Mondon, ki ti donn sa bann detay dan Lasanble Nasyonal yer letan i ti pe reponn en kestyon Notis Prive par dirizan lopozisyon Wavel Ramkalawan.\nMsye Ramkalawan ti’n demann Minis Mondon pour donn detay lo kwa ki lapolis pe fer pour adres sa sitiasyon enkyetan anvi bann vyol ek lezot krim ki pe arive dan pei, si lapolis i annan lentansyon zwenn ansanm avek lezot lafors sekirite pour met lord dan nou pei afen ki Seselwa, spesyalman nou bann zenn fiy ek bann madanm i kapab viv an sekirite dan zot lakour e dan kominote an zeneral e mezir konkret pour reetabli en latmosfer lord ek lape ki donn konfyans nou pep.\nMinis Mondon in dir ki lapolis pe pran plizyer mezir pour reasir popilasyon e pour reetabli en latmosfer lord ek lape ki donn konfyans nou pep e sa i enkli :\n• analiz statistik sa bann krim pour etabli zot formil,\n• analiz e etabli profil bann sispe\n• fer en plan operasyonnel e ogmant son prezans dan kominote atraver diferan loperasyon\n• redeplway zofisye baze lo lentelizans avek lenformasyon ki i resevwar e donn lenformasyon piblik atraver medya konman en form prevansyon\n• ariv dan landrwa kot en krim in arive o pli vit posib e dan en dele letan pli kourt\n• ranforsi servis ki i pe ofer lo limero telefonn 133 lo ki piblik i kontakte lapolis pour donn lenformasyon.\nAn sa ki konsern bann rezilta pozitiv ki lapolis i kapab donnen ziska prezan, Minis Mondon in fer resorti ki i annan larestasyon ki’n fer dan serten sa bann ka e osi i annan ki’n paret devan lakour parey sa ka kot en fizi ti servi pour atak boutikye e osi en ka labi seksyel lo zanfan. In annan leformasyon pour averti piblik lo bann medya e Minis Mondon in dir ki lapolis pe pran tou sa bann ka krim tre o serye.\nLo kestyon si lapolis i annan lentansyon zwenn ansanm avek lezot lafors sekirite pour met lord dan nou pei e ranforsi sekirite pour tou Seselwa, Minis Mondon in dir ki lapolis pe angaz tou son bann younit dan son plan operasyonnel pour konbat sa sitiasyon krim.\nLo nivo bann stasyon patrol ekstra in ganny fer e Minis Mondon in fer resorti ki dan lepase in annan ka kot lapolis in demann led avek serten lafors sekirite dan pei kot zot in fer bann loperasyon.\n“Sa in konpri plizyer loperasyon lo nivo kominote e pe kontinyen fer kan i neseser,” Minis Mondon ti enform bann manm. I’n fer resorti ki lapolis i tre konsyan e i rekonnet ki aktivite kriminel e formil krim in sanze pandan sa bann dernyen lannen e i pour sa rezon ki lapolis konman sa lafors ki responsab pour sekirite piblik, in vwar li neseser pour sanz son lapros dan son bann loperasyon e viz ver en lapros pli proaktiv atraver plis patrol dan kominotee rod fason pour pli byen rezourd problenm e osi konsantre plis lo bann landrwa kot krim pe arive.\nMinis in lans lapel avek manm piblik pour kontinyen donn lapolis zot sipor e pour servi limero telefonn 133 pour donn lapolis lenformasyon lo krim.\nKonsernan nesesite pour mentenir lord ek lape dan pei, Minis Mondon in dir ki lapolis pe donn priyorite lo prevansyon, deteksyon ek konba kont bann lofans seksyel, bann ka kas lakaz e vole, lalit kont drog, lofans ki relye avek lord piblik. Anplis ki sa ler en krim i ganny komet sirtou bann ki tre serye, lapolis i maksimiz son resours pour detekte e konbat sa bann tel krim.\n“Nou oule reasir piblik Seselwa ki lafors lapolis i reste angaze pour konbat krim dan pei. Nou apresye tou lenformasyon ki manm piblik in partaz avek nou dan sa bann dernyen ka ki’n arive e ki pe ed nou dan nou lanket,” Minis Mondon in dir.\nMinis Mondon in deplor lefe ki bokou fwa lenformasyon i ganny mete lo rezo sosyal avan menm ki rapor in ganny fer avek lapolis e sa i dir pa zis afekte lanket me i osi senm lafreyer e kre konfizyon parmi manm piblik akoz lenformasyon i ganny deformen e souvan pa reflekte realite.\n“Propaz lenformasyon ki pa korek e akiz dimoun san levidans lo rezo sosyal i kapab annan kosekans grav,” Minis Mondon in dir.\nI ti osi note ki dan mwan Zen lapolis in rikord 5 bann tel ka kot sispe pa’n bezwen kas lakaz zot viktim pou antre akoz laport oubyen lafnet ti’n zis pouse e pa ti take pandan lannwit. A sa pwen Minis Mondon in lans lapel avek tou dimoun pour fer sir zot lakour i an sekirite par asire ki bann laport ek lafnet i take pour zot prop sekirite e anmenmtan pour ed lapolis dan son lalit kont krim pandan ki i double zefor pour anmenn plis lord ek lape dan pei.\nTi annan bokou kestyon ki ti swiv e enn par manm LDS, Sandy Arrisol, ti konsern kontribisyon ki bann etranze ki anploye dan lafors lapolis pe fer pour ede adres sa size kriminalite e si i annan statistik ki vreman montre diferans e rezilta ki montre ki zot in fer dan lapolis an relasyon avek to kriminalite.\nLo sa pwen Minis Mondon ti dir ki i annan 8 etranze ki pe travay dan bann domenn ki lafors napa ase lekspertiz e bezwen sipor anplis e in dir ki lapolis ava met a dispozisyon bann manm statistik neseser.\nEn lot pwen ki Msye Arrisol ti souleve ti konsern rekritman zofisye lapolis sorti Moris ki ti’n sipoze zwenn nou lafors sa mwan Zilyet.\nLo sa pwen Minis Mondon in dir ki sa proze i ankor la me in ganny enpe retar akoz mank lozman pour sa bann zofisye parmi lezot problenm ankor.\nDan en lot kestyon Msye Ramkalawan ti anvi konnen kwa ki pe fer konkretman pour adres sa bann ka vyol ek lezot krim e i ti propoze ki kamera i ganny enstale dan bann landrwa spesifik pour kapab idantifye kriminel ki pe senm laterer dan kominote e pour ki plis zofisye i ganny mete pour fer lanket dan sa bann krim.\nI ti osi demande si lapolis i satisfe ki son bann zofisye pe vreman pran sa bann krim o serye e pe fer en bon travay?\nMinis Mondon ti eksplike ki lanfaz i lo ranforsi patrol dan bann kominote e lapolis pe adopte en lapros pli proaktiv me in dir ki i neseser pour tou manm lafors lapolis san eksepsyon adopte en lapros pli serye, determinen, pli angaze avek bi met en lafen avek tou sa bann krim e ki zis komisyonner ek son bann depite pa pou kapab reisi dan sa lalit.\nMinis Mondon in dir ki lapolis i osi pe travay pour adres son bann defayans e reorganiz son loperasyon me in admet ki sa lafors i annan bokou defi parey mank mendev de kalite e osi resours parey lekipman neseser pour pli byen kapab fer son travay.\nLer i ti komant lo lentere ki sa kestyon in anmennen parmi bann manm e osi piblik deor ki ti pe anvoy zot bann konsern, Msye Ramkalawan i dir sa i akoz kestyon sekirite dan kominote i en gro konsern pour tou dimoun e lapolis i bezwen bouze pour fer plis e tou bann zofisye i bezwen vreman pran zot travay aker pour kapab adres problenm krim dan en fason efektiv.\nPlitar pandan lazournen yer lapolis ti organiz en konferans avek lapres dan sa menm laliny e konfirm bann deklarasyon ki minis in fer devan Lasanble.\nSef Sirentandan Francis Songoire avek Asistan Sirentandan Ray Banane ti fer resorti ki lapolis in ogmant son patrol dan kominote e ki i pe fer son mye pour kominik avek medya pour met zot azour avek bann mezir ki lapolis pe pran pour konbat kriminalite dan pei.


Pour napa devlopman agrikol lo later ki pour sant biodiversite - Seychelles Nation\nMinis responsab pour Lanvironnman, Lenerzi ek Sanzman Klimatik, Msye Wallace Cosgrow in dir dan Lasanble Nayonal semenn pase ki son minister ansanm avek Fondasyon Nasyonal pour bann Zarden Botanik ek lezot lazans e partener pe lager ansanm pour asire ki napa okenn devlopman agrikol lo en bout later ki’n ganny dezinyen pour devlopman biodiversite.\nMinis Cosgrow ti pe koz dan Lasanble Nasyonal semenn pase letan i ti pe reponn en kestyon lo sa size par manm elekte pour Grand Anse Mahe, Msye Waven William.\nKestyon orizinal Onorab William ti konm swivan:\nEski minis pour lanvironnman i kapab eksplik sa Lasanble prenan kont gran plan devlopman sant biodiversite ek serten lagreman ki deza egziste avek lezot parti-prenan, lo ki baz ki sa minister i anvi lwe avek en lot endividi en gran bout later dan sant biodiversite Barbarons kot litilizasyon en semen e negosyasyon neseser pa’n ganny fer.\n- Akoz ki en tender pa ti ganny mete pour devlop sa morso later avek piblik pour ganny meyer envestiser?\n- Akoz malgre ki departman biodiversite in obzekte sa demarkasyon me sa prosesis alokasyon in ganny fer?\n- Eski lotorite distrik parey Lalwa Planning i endike, in ganny konsilte lo sa devlopman?\nMinis Cosgrow ti dir i krwar sa kestyon ti’n devret ganny adrese avek minister ki responsab pour later vi ki alokasyon later pa tonb dan manda Minister Lanvironnman, Lenerzi ek Sanzman Klimatik. Alor, i ti dir ki posibleman i pa pou kapab reponn sa kestyon dan son totalite parey i ti ava anvi ou parey ki oter kestyon oubyen Lasanble ti ava anvi.\nMe i ti dir toudmenm ki i ofe avek sa ka ki sa kestyon pe adrese. I ti dir sa i akoz i konsern en bout later ki pe ganny zere par Fondasyon Nasyonal pour bann Zarden Botanik. I ti fer kler ki son minister pa lwe later me i plito zere.\nI ti eksplike ki ti an Mars lannen pase ki i ti resevwar en email pour enform li ki sa devloper ti pe al konmans son proze lo plot B7224 kot i ti’n ganny en lease. Apre serten resers i dir i ti realize ki sa morso later i enn ki ti ganny konsidere konman propriyete sant biodiversite Barbarons.\nI dir resers ti osi montre ki tou bann lazans konsernen ti’n ganny konsilte avan ki sa alokasyon ti ganny fer e zot ti’n osi donn zot konsantman.\nSa ti osi enkli departman lanvironnman.\nMe i dir ki departman lanvironnman ti’n devret fer enpe plis resers avan pran en desizyon lo sa size. Minis Cosgrow ti fer resorti ki son minister ansanm avek bann lezot lazans konsernen zot ti met zot konsern devan.\n«Nou’n zwenn plizyer fwa avek bann partener e osi sa developer kot tou bann fe in ganny met devan developer e ansanm nou ti agree pour rod en alternativ e parmi ti konsern lobligasyon developer anba sa lease. In osi annan bokou kominikasyon ant minister responsab pour later ek minister responsab lanvironnman sirtou resaman apre ki nou’n aprann ki sa devloper ti pe konmans fer serten devlopman lo sa later. Minister konsernen ti rezwenn avek li avek bi pour kontinyen rod en lot solisyon,» Minis Cosgrow ti eksplike.\nI dir minister konsernen ansanm avek sa developer in vizit de lezot sit resaman konman de sit alternativ e diskisyon i ankor pe kontinyen avek sa devloper.\nMinis Cosgrow ti asir Lasanble ki son minister ansanm avek Fondasyon bann Zarden Botanik pou obzekte e fer sir ki pou napa okenn devlopman agrikol lo sa bout later ki’n demarke konman parti sant biodiversite.\nO size si in annan tou konsiltasyon neseser, Minis Cosgrow i dir i pa pour konnen e i pa kapab dir ki 100% konsiltasyon in ganny fer lo sa size akoz i en legzersis ki devret fer par minister responsab later me i pa krwar akoz lenformasyon ki in gannyen i pa vwar pwennvi lotorite distrik.\nLo son kote, Onorab William ti dir i kler dan son larepons ki Minis Cosgrow i krwar i devret annan konsiltasyon.\nI ti demande ki vreman rol minister responsab lanvironnman vizavi devlopman bann zarden biodiversite par lefe ki ti annan en plan detaye pour devlopman sa landrwa anba sant biodiversite me nou’n vwar ki sa demarkasyon in ganny fer, ki en pwa de mezir pe ganny aplike o nivo distrik kot sa menm minister pour enn i les pase me pour serten bann dimoun ki’n fer laplikasyon pour semen ki pas lo later fore lanvironnman pa pe gannyen.\nMinis lo son kote ti dir sa ki li in dekouver atraver son prop resers i ki sa later ti ganny subdivide an 2012 e ki li i pa ti a-latet sa minister sa lepok e Fon Devlopman bann Zarden Botanik pa ti ni menm okouran sa subdivision. Sa later ti la e ti’n ganny klasifye anba land use plan konman ‘Forest Plantation’. Me i dir ki depi sa, Fondasyon Nasyonal pour bann Zarden Botanik in ganny met okouran e ansanm avek minister zot pe fer tou pour ki napa okenn lezot devlopman dan sa landrwa apard ki sa ki annan pour fer avek biodiversite.


Ofanse—Ler nou annan rezon ‘ofanse’ (Kolosyen 3:13)\nPARTI 1 “Sa enn ki’n perdi, mon pou rode”\nPARTI 2 Traka—“Nou ganny pouse dan tou kote”\nPARTI 3 Ofanse—Ler nou annan rezon ‘ofanse’\nPARTI 4 Konsyans sarze—“Pirifye mwan avek mon pese”\nPARTI 5 Retourn kot “sa berze” ki vey lo zot\nLIR AN Abua Afrikaans Albanian American Sign Language Amharic Arabic Armenian Australian Sign Language Aymara Azerbaijani Azerbaijani (Cyrillic) Baoule Basque Bassa (Cameroon) Bengali Bicol Bislama Boulou Bulgarian Cambodian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Cinyanja Colombian Sign Language Croatian Cuban Sign Language Czech Damara Dangme Danish Douala Drehu Dutch Edo Efik English Estonian Ewe Fijian Finnish Finnish Sign Language French French Sign Language Ga Galician Georgian German German Sign Language Gokana Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Icelandic Igbo Iloko Indonesian Indonesian Sign Language Isoko Italian Italian Sign Language Japanese Japanese Sign Language Kachin Kannada Karen (S'gaw) Kazakh Khana Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Korean Sign Language Kreol Seselwa Krio Kwangali Kwanyama Lamba Latvian Lenje Lingala Lithuanian Lomwe Luganda Lunda Luo Macedonian Macua Malagasy Malay Malayalam Maltese Mambwe-Lungu Marathi Marshallese Mauritian Creole Maya Mexican Sign Language Mixe Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Niuean Norwegian Nyaneka Nyungwe Nzema Okpe Oromo Ossetian Otetela Pangasinan Papiamento (Curaçao) Persian Peruvian Sign Language Pidgin (Cameroon) Polish Polish Sign Language Portuguese Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Samoan Sango Sena Sepedi Serbian Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tiv Tongan Totonac Tshiluba Tshwa Tsonga Turkish Turkmen Twi Tzotzil Ukrainian Umbundu Urdu Urhobo Uruund Uzbek Valencian Venda Venezuelan Sign Language Vietnamese Wallisian Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\nRetourn kot Zeova\nOfanse—Ler nou annan rezon ‘ofanse’\n“En ser dan mon kongregasyon ti akiz mwan konmkwa mon ti’n vol son larzan. Lezot ti tande ki’n arive e zot ti konmans pran kote. Pli tar sa ser ti dir mwan ki i ti’n ganny lezot detay ki ti montre ki mon pa ti koupab. Menm si i ti demann mwan leskiz, dan fon mon leker mon ti santi ki mon pa ti pou zanmen kapab pardonn li pour sa ki i ti’n fer.”—Linda.\nPAREY Linda, eski ou’n deza ganny ofanse akoz sa ki en frer ouswa en ser in fer ou? Malerezman, serten in sitan ankoler akoz sa ki lezot in fer ki sa in afekte zot spirityalite. Eski sanmenm ki’n arive avek ou?\nEski okenn dimoun i kapab “separ nou avek lanmour Bondye”?\nPour dir laverite, par ler i kapab vreman difisil pour pardonn en frer oubyen ser ki’n ofans nou. Apre tou, bann Kretyen i devret kontan kanmarad. (Zan 13:34, 35) Si en frer ouswa ser pa’n azir byen anver nou, telman nou ankoler e blese, sa i kapab tap nou en kantite.—Psonm 55:12.\nByensir, Labib i montre ki par ler bann Kretyen i annan rezon ‘ofanse.’ (Kolosyen 3:13) Kantmenm sa, ler sa i ariv avek nou personnelman, nou kapab vwar li difisil pour fer fas avek sa sityasyon. Kwa ki kapab ed nou? Annou vwar trwa prensip sorti dan Labib:\nNou Papa dan lesyel i konn tou sa ki pase. Zeova i obzerv tou sa ki arive, sa i enkli tou lenzistis ki nou sibir e lafason ki sa i fer nou soufer. (Ebre 4:13) Deplis, Zeova osi i soufer ler nou soufer. (Izai 63:9) I pa zanmen permet ki “lasoufrans, lenkyetid” oubyen nenport lezot keksoz, ni menm enn son bann serviter, “separ nou avek lanmour Bondye.” (Romen 8:35, 38, 39) Eski pa sa i motiv nou pour imit Zeova e pa permet nanryen oubyen personn gat nou lanmitye avek li?\nPardonnen pa vedir tolere. Ler nou pardonn en dimoun ki’n bles nou, sa pa vedir ki nou minimiz, zistifye, fer leskiz oubyen toler son aksyon. Rapel ki Zeova pa zanmen toler pese, me i pardonnen ler i annan en rezon pour fer li. (Psonm 103:12, 13; Abakouk 1:13) Ler Zeova i ankouraz nou pour pardonn lezot, i pe demann nou pour imit li. Zeova pa “reste ankoler pour touzour.”—Psonm 103:9; Matye 6:14.\nLer nou nepli gard rankin, nou menm ki benefisye. Dan ki sans? Annou pran en legzanp. Meton ou anmans en ros, petet enn ki ase leze e tenir li dan ou lanmen, ou lebra drwat devan ou. I tre probab i pa ti pou en problenm pour tenir sa ros pour en pti pe letan. Me ki ti pou arive si ou ti esey tenir li pour bokou plis letan? Ki kantite letan ou ti pou kapab tenir li? Detrwa minit? Enn erdtan oubyen plis? San dout, ou lebra ti pou konmans fermal! Me an realite pwa sa ros pa’n sanze. Me pli ou tenir li, pli ou santi konmsi i pli lour. I menm parey ler nou gard rankin. Pli nou reste ankoler, menm en pti lakoler, pli sa pou fer nou dimal. I fer sans alor ki Zeova i ankouraz nou pour pa gard rankin. Wi, ler nou les pase lofans, nou menm ki benefisye.—Proverb 11:17.\nNou menm ki benefisye ler nou nepli gard rankin\n“Mon ti santi konmsi Zeova li menm ki ti pe koz avek mwan”\nKwa ki ti ed Linda pour pa gard rankin anver sa ser pour lafason ki i ti’n tret li? Plizyer keksoz ti ed li. Enn parmi se ki i ti medit lo bann rezon ki Labib i donnen pour pardonn lezot. (Psonm 130:3, 4) Sa ki ti vreman motiv Linda se ki i ti konnen ki ler nou pardonn lezot, Zeova i pardonn nou. (Efezyen 4:32–5:2) Linda i dir sa konsernan lafason ki sa bann lansennyman ti tous li: “Mon ti santi konmsi Zeova li menm ki ti pe koz avek mwan.”\nAvek letan, Linda ti nepli gard rankin. I ti pardonn sa ser e aprezan zot de bon zanmi. Linda i kontinyen servi Zeova. Ou kapab asire ki Zeova i anvi ed ou pour fer parey.\nMarie i dir: “Ler mon ti kit laverite mon pa ti anvi tann koz lo la ankor. Me sa liv Apros avek Zeova ti ed mwan pour rapel ki kantite bon Zeova i bon e ki kantite kontan i kontan nou. Anmezir ki mon ti lir sa liv mon ti rekonmans kontan li.” Sapit 26 ek 30 dan sa liv i diskit lo akoz e ki mannyer Zeova i pardonnen e lafason ki nou kapab imit li.


Ladres par Prezidan Larepiblik Msye Wavel Ramkalawan 26 April 2021 - News - State House Seychelles | Office of the President\nLadres par Prezidan Larepiblik Msye Wavel Ramkalawan 26 April 2021\n26 April 2021 | State House\nOzordi le 26 Avril i fer ekzakteman 6 mwan depi ki mon’n sermante dan lofis Prezidan apre ki lepep Seselwa ti donn parti LDS ek mwan en manda pou diriz nou pei Sesel. I ti en manda demokratik atraver en eleksyon demokratik e sa ti osi fer ki premye fwa en Seselwa ti komans en manda Prezidansyel atraver en eleksyon ki Komisyon Elektoral ek lemonn antye ti dekri koman lib, zis e kredib. I pa ti en kou deta oubyen en pas baton, me en eleksyon demokratik par lepep Seselwa, pour lepep Seselwa. Apre ganny dirize par en sel parti pandan 43an, Seselwa ti vot pour en sanzman dan son pei anba tenm ‘Sesel pour tou son zanfan.’\nManda ki nouvo ladministrasyon ek mwan nou’n gannyen i pour 5an, savedir 60 mwan. Donk i reste 54 mwan. Ozordi, apre zis 6 mwan, en dizyenm sa letan, serten dimoun i fristre akoz zot ekspekte ki tou keksoz i devret fini fer, tou problenm rezourd, 3000 lakaz konplete, tou dimoun dan lanplwa, problenm drog eliminen, pri lavi desann e ki gouvernman in devret akonpli tou sa ki ti dan son manifesto. Mon santi ki sa kalite lekspektasyon i tro o. Pou fer sa dan 6 mwan i senpleman enposib. Alor sa bann dimoun ki krwar dan sa kalite lavites pou byensir dezapwente e mon senpatiz avek zot. Zis pou fer zot mazinen, ki mon’n pran labar avek en parti politik ki’n la pandan 43an, savedir 516 mwan. Alor, eski mon pe demann tro bokou letan mon dir avek tou Seselwa pou annan en pti git plis pasyans e nou pou transform nou pei?\nMe mon osi kontan pou dir en gro mersi sa mazorite Seselwa ki mwen vokal e ki pe obzerv byen sa ki pe arive dan nou zoli pei Sesel. Zot pe swiv e zot konpran ki parey proverb I dir, ‘Lavil Rome pa ti ganny konstri dan en zour.’ Mersi pou pa tonm dan sa bann mannev avek fo propagann ki pe ganny senmen tou lezour. Tou keksoz i annan en leksplikasyon. Kot I annan fot mon pou premye pou admet afen ki nou korize. E kot i annan leksplikasyon pou donnen mwa fer li. Mon annan sa pasyans mwan. Kot i annan sakrifis, zefor ek desizyon pou pran, zot konnen ki mon pare pou fer li. Alor, pour le moman mon pou dir zot pa per, Sesel i dan bon direksyon. Mon pa la pou pran zis desizyon politik pou esey satisfer tou dimoun e vin popiler. Pa sa mon manda: Mon la pou travay dir dan en fason onnet, san koripsyon e fer nou pei ek son pep bouz devan e ganny en meyer lavi. Mon pe travay pour tou Seselwa san okenn eksepsyon. Mon pe elimin rankin, gro ker, divizyon ek viktimizasyon. Nou pou fer li pour nou pei.\nDan sa nouvo Sesel ki nou pe rod kree, premyerman mon bezwen dir ki mon pa an konfli avek okenn sitwayen. Mon respekte tou sitwayen e koz avek tou dimoun pou ankouraz zot dan travay ki zot fer. Travayer dan gouvernman i ganny drwa annan son lopinyon politik e lezot lopinyon, me sel keksoz kot nou pa devret annan diferans se lo nou lwayote anver nou pei e dan travay dir pour nou pep. Trenn lipye pa en opsyon. A tou moman nou devret pe donn 100%. Mon felisit tou travayer ki pe fer sa. Mon ankouraz lezot ki pa pe fer li ozordi pou anbark lo sa semen e vin dan sa menm lekip travayer.\nMon ekoute e mon konnen ki dezapwentman serten dimoun se lefe ki i annan bokou travayer ki siport parti ansyen gouvernman ki ankor pe travay. Krwar mwan ki mon sezi santiman letan en dimoun i dir mwan ki i ankoler akoz sa menm dimoun ki’n ser li, ki’n fer li soufer pou li pa ganny en travay, en later, en lakaz, en biznes, en scholarship oubyen en carer i ankor dan sa menm pozisyon. Mon konpran ou e ou osi konpran mwan byen.\nTranzisyon pli enportan ki nou pei i bezwen pas ladan se pou ariv lo en nivo kot tou dimoun ki travay dan gouvernman i war son lekor koman en profesyonnel, ganny valorize e angaze pou delivre son meyer pour Sesel. Se sa ki mon anvi trouve. Sa pou selman arive letan tou travayer dan gouvernman i war li koman en serviter piblik e i donn pli bon servis popilasyon e i pran swen avek son departman konmsi ti son prop biznes. Se sa ki mon anvi war, e mon bezwen dir ki mon’n deza komans trouv sa pe arive dan diferan minister, enkli dan State House e se sa osi rapor ki mon gannyen sorti kot diferan minis. An dot mo, mon pe rod elimin move pratik e ranplas li avek sa ki pozitiv e ki pou bon pour nou pei. Mon kapab servi legzamp Ton Mazaren lo zil: Avan i ti touy torti, me ozordi se li pli gran anbasader pou proteksyon torti. Transformasyon e sanz mindset pou regard ou lekor koman en serviter – se sa ki bezwen arive.\nZot pou bezwen osi konpran mwan. Letan mon ti vin State House tou travayer ti krwar zot pe ganny pouse. Se sa ki zot ti’n ganny dir. Monn war lafreyer dan lizye gran zonm ek fanm akoz zot pa ti konnen kote zot debout e ki pou arive. Avek prensip ki nou bezwen rod sa ki byen pour nou pei e travay pli byen posib, mon’n reisi kree en bon lekip otour mwan. Lafreyer in ale, konfyans in pran plas e ozordi travayer i ganny valorize e ankouraze dan tou laspe. Zot napa lafreyer pou pran bon linisyativ akoz zot konnen ki zanmen mon pou donn direktiv viktimizasyon anver okenn sitwayen Seselwa.\nMon anvi ki tou dimoun i konnen ki zot ganny drwa servi zot lentelizans ek zot lespri e ki si bann ladministrasyon avan ti met lanfaz lo segregasyon politik ek preferans, nouvo ladministrasyon pe anmenn sa sanzman kot tou zanfan Seselwa i ganny sa sans pou epanouir e resevwar meyer servis posib. Se sa baz sa sanzman imen ki nou pe rode dan nou pei e ki mon angaze pou anmennen. In annan tro bokou soufrans, lamertim ek larm. Mon misyon se pou termin sa. Bondye pou donn nou sa kouraz e nou pou fidel e reisi.\nMe selman, annou fran ek kanmarad e nou ava pli byen konpran kanmarad. Divizyon, sabotaz, koripsyon, lese fer ek pares i ankor pe arive e mon dir byen for ki zot napa plas dan servis sivil, dan sekter prive e dan Sesel. Annou tonm dakor ki i annan en sel gouvernman dan pei. Sa ki ti la avan nepli gouvernman e sel ladministrasyon se sa enn ki lepep Seselwa ti elekte an Oktob 2020. Si nou tonm dakor lo sa, nou kapab avans devan akoz i vedir ki ou pa pran lord avek lezot ansyen minis ki ou kontinyen apel ‘yes minister’ e ki li I apel ou ‘son zwer.’ Mon konsider sa lwayote tre enportan e se sa lalinny ki fodre pa zanmen nou sote.\nDimoun ki travay dan gouvernman ki krwar zot pou mars lo dousman pour zot met travay gouvernman an-retar pou bezwen pran en desizyon byen vit akoz sinon, nou ki pou bezwen pran sa pour zot. Pa bezwen kriy viktimizasyon, me plito fer se ma fot si sa i arive. Bann ki pas zot letan organiz aktivite politik pandan ler travay, servi resours leta pou telefonn dimoun dan zot distrikt pou gete si zot pare pou zwenn lekip mobilizasyon pou fer lamars, dezord ek sabotaz dan lavil, oubyen pas letan donn lenformasyon konfidansyel avek bi detri gouvernman, pou bezwen pran en desizyon. Mon pa kontan letan en frer oubyen en ser i perdi son lanplwa, me si ou pa kontan sa landrwa travay i meyer ou rod en lot lanplwa kot ou pou ganny satisfaksyon. Mon pa kontan dir sa bann parol, me mon bezwen fer li pour nou tou vin lo menm paz e konpran kanmarad.\nLetan mon lo sa size, mon anvi fer kler ki in ler pour tou dimoun ki annan responsabilite pran zot responsabilite e aret fer sa pep fristre. Mon remarke ki tro souvan si Minis oubyen mwan, nou pa entervenir lo bann keksoz tre senp pou en dimoun ganny en larepons son demann lezitim napa nanryen ki arive. Nou bezwen micro-manage pandan ki dimoun responsab pa bouze. Sa i anmenn fristrasyon e tanto mon anvi lans en mesaz for e kler: Si dan lepase tou keksoz ti depann lo desizyon Prezidan, sa in sanze. Zot ganny peye pou donn meyer servis sa pep. Koman en zanfan Sesel e en travayer pour zanfan Sesel, pran ou responsabilite.\nFrer ek ser, fodre pa ki nou oubliye ki nou’n erit en sitiasyon kot move governans, koripsyon, vole ek viktimizasyon dan servis sivil baze lo kouler politik ti’n vin en kiltir kot sef ti donn tou lord baze lo son prop enpilsyon san okenn polisi kler. Annou pa oubliye ki Komisyon Laverite ek Rekonsiliasyon Nasyonnal i ankor pe fer nou mazin sa pase 43an kot dimoun ti ganny touye, disparet, tortire, zot propriete pran par leta, al an ekzil, zot biznes fermen e kot lafreyer ti renye e kot ni radyo, televizyon oubyen lakour pa ti ekout ou. Konpar sa avek sa ki nou pe anmennen ozordi kot tou pwennvi i ganny tolere.\nOzordi mon osi anvi ki nou felisit nou lekor. Sesel in fer progre lo size laliberte lapres. Noun mont par 11 pwen, sorti 63enm pou ariv 52enm lo 180 pei. Pandan sa lannen ki devan nou, nou devret travay pou vin premye lo nivo Lafrik e anba 25 lo nivo mondyal. E fodre nou sorti premye lo Mo Ibrahim Index pour Lafrik. Prensip i senp: Nou atas gran lenportans lo laliberte lapres, laliberte lekspresyon ek devlopman imen. Ekprim ou, kritike, analize, donn ou pwenn vi e promot ou lide. Tousala napa problenm akoz i ganny balanse avek laverite. Dan sa staz tranzisyon ki nou pe pas ladan, mon fer en lapel spesyal avek medya nasyonnal SBC ek tou lezot medya pou lev zot nivo e fer en travay zournalis profesyonnel. Zot pa politisyen zot, me zournalis enparsyel, amwen ki zot travay pour en parti politik. Donn tou kote en zistwar avek laverite ek ledikasyon koman zot lobzektiv. Fouye, fer zot travay e pa fer zis zournalism sansasyonnel e emosyonnel. Letan ou montre en dimoun URS ki pankor ganny lanplwa, montre enn ki pe debourye osi. Se sa nivo e standar ki pei i ekspekte avek zot. Mon pa pe dir zot fer propagann pou gouvernman, me touzour balans zot zistwar e ed sa pep.\nPandan sa dernyen 6 mwan, avek en bon lapros pour COVID, en bon progranm vaksinasyon ek bon planifikasyon lo reouvertir nou lekonomi, nou trouv nou lendistri touris pe refer, gran lotel koman pti letablisman pe ganny kliyan, taksi ek omnibus pe ganny lavi, laboutik touris, restoran ek bar pe debourye, ekskirsyon bato in repran e an-gro nou pei pe debout ankor lo son lipye. Nou tou nou’n kontan pou war lavites ki roupi in repran son valer e dolar in ariv parey I ti ete avan COVID. Lenflasyon osi pou bese e kof gouvernman i komans ganny plis larzan ladan. Mon ankouraze pou war bokou plis dimoun pe travay, lapolis pe repran son lelan e nou osi war ki fon pansyon pe ranmas plis larzan akoz plis dimoun pe travay e kontribye.\nTou sa ki monn mansyonnen i montre nou ki nou lo bon semen, me zot pa ase pour nou adres bann size tel ki plis lakaz, sipor sosyal, meyer servis lasante ek lezot ankor ki bezwen nou latansyon. Bann defi ki devan nou tel ki pri delo ek elektrisite, kou lavi ek lezot depans ki nou bezwen redwir pe deza ganny adrese e mon annan sa lespwar ki nou pou reisi donn nou pep en meyer lavi an-zeneral. Annou pa oubliye ki parfwa bann size ki paret senp parey servis bis oubyen lafason ki salte i ganny ranmase i tre enportan pour nou popilasyon me osi pour nou limaz. Alor mon bann frer ek ser, dan 6 mwan nou’n reisi restart ankor nou lekonomi e mon anvi fer en lapel avek nou tou pou met nou zefor ansanm pou rekonstri sa pei olye bos saken son kote pou detri li.\nStratezi gouvernman pandan sa dernyen 6 mwan ti senp: 1. Met Covid anba kontrol apre ki transmisyon kominoter ti ganny detekte 2. Komans progranm vaksinasyon e 3. Refer nou lekonomi. Byensir an-mezir ki nou’n fer sa 3 keksoz, noun osi regard gouvernans dan nou pei e atak tou size ki konsern nou devlopman. Dan tou le 3 domenn nou pe reisi.\nPou met Covid anba kontrol, malerezman pa depann lo zis gouvernman, me lo sakenn parmi nou. Mon dezapwente avek konportman bokou nou sitwayen avek lakantite ka ki nou ankor pe anrezistre. Mon repete ki tou Seselwa i devret pran bann mezir apropriye e ki I selman atraver sa ki nou pou konbat e ranport laviktwar kont Covid. Mon konnen ki bann direktiv I kapab paret banal, me se sa ki pou protez nou. Alor annou toultan met nou mask, lav nou lanmen e gard sa zistans sosyal. Si nou fer sa nou pou defet COVID. Mon lans en nouvo lapel pour nou tou ansanm ini dan sa mwan May e met COVID net anba kontrol. Nwa komans avek lafet travayer pou montre ki vreman nou serye.\nLo nivo vaksinasyon, nou reste premye dan lemonn koman pei kin donn plis vaksen par tet zabitan. Letan serten dimoun dan lemonn, enkli dan bann pei devlope pe rod vaksen, isi Sesel, akoz nou gouvernman in fer en bon stratezi, nou annan ase vaksen pour tou nou popilasyon e nou pe menm donn sa vaksen tou travayer etranze. Mon lans en lapel avek tou dimoun pou pran zot vaksen koman en responsabilite. Ozord noun reisi donn premye doz vaksen 68% nou popilasyon total e 57% dezyenm doz. Letan nou konpar sa avek nou target 70,000 adilt, I fer ki noun donn 95% premye doz ek 80% dezyenm doz. Sa I en lakonplisman ekstraordiner pour pti Sesel e I devret fer nou tou byen fyer.\nProgranm vaksinasyon I en sikse ziska prezan e mon profite ankor pou demann tou dimoun pou silvouple al pran zot vaksen. Se sa ki pou protez nou kont maladi sever e pa met presyon lo nou sistenm lasante. Si ozordi dimoun pa pe montre sentonm sa maladi se akoz zot in pran vaksen. Mon rekonnet ou drwa, me mon osi fer en lapel lo ou responsabilite pou protez lezot. I annan serten dimoun kin al dan karantenn omwen 2 fwa e sa I met retar dan landrwa travay. I pa byen pour lezot ki bezwen soufer e travay bokou plis akoz ou neglizans.\nMet Covid anba kontrol ek progranm vaksinasyon in permet nou reouver nou pei depi le 25 Mars. Sa in en gran sikse e ozordi plis lalinny aeryen e plis touris pe rantre dan nou pei. Biznes in repran e aktivite in retournen. Tou dimoun pe ganny en dipen. Nou lo bon semen akoz se sa ki labaz pou nou fer desann pri lavi dan nou pei, an mezir ki nou reorganiz STC. Mon kontan war ki pri petrol lo laponmp in deza komans desann e ki serten marsandiz osi pri I komans tonbe. Deswit mon ekspekte ki pri komodite ki pe rantre aktyelman I devret desann. Mon fer en lapel avek tou biznes pou pas sa sikse avek Seselwa.\nFrer ek ser, zefor lokal pour vaksinasyon in vreman bon. Felisitasyon. Me nou bezwen fer atansyon akoz nou bezwen fer pli gro zefor pou koup sa to lenfeksyon. Lemonn pe get sa tre pre, e si nou koman Seselwa, nou pa kontribye pou fer li desann demen sa bann pei i kapab dir avek zot sitwayen pa bezwen vin Sesel parey i annan enn de kin deza fer. Alor annou pran nou proteksyon, konbat KOVID e mazinen ki si nou les nou fer mars aryer lemonn pou ferm laport lo nou e i riske difisil pour nou remonte. Mon kont lo tou Seselwa pou pran sa serye.\nLo sa size pri lavi, STC pe fer en travay konpreansiv kot zisteman pri komodite ki zot enporte pou desann. Avek lentrodiksyon en sistenm pri rekomande, tou dimoun pou konnen konbyen en prodwi I sipoze koute, e avek kolaborasyon Retailers Assosiation, mon pe atann ki dimoun I ava war en amelyorasyon dan pri. Pri komodite STC pou parey lo Mahé, Praslin ek La Digue. E mon donn lasirans tou travayer STC, spesyalman bann lo Praslin ek La Digue ki STC pou akonpanny zot pandan sa transformasyon e ki zot pa devret les personn fer zot per. Mon osi fer en lapel avek tou lezot marsan pou adopte sa menm latitid e pou pa abiz lo konsomater. Mon osi demande ki tou dimoun I pey son taks parey I devret. Pa sarz en dimoun VAT e apre met sa larzan dan ou kont.\nFrer ek ser, tou lezour nou pe idantifye bann febles ki afekte lefikasite gouvernman. Nou pei in perdi bokou benefis dan diferan domenn, ki swa bann lasistans finansyel ki nou pa’n reklanmen avek bann lorganizasyon enternasyonnal, swa bann labours letid ki ganny peye antyerman par bann pei donater, oubyen larzan ki sipoze rantre dan kof leta. Zis avek IEA dan bann landrwa ki zot lwe avek bann pti antreprener en sonm R11m pankor ranmase, e sa I larzan ki tya kapab kouver depans en minister. Nou war Day Care ki gouvernman I lwe R1200 par mwan, me en sel zanfan I ganny sarze parfwa ziska R1800. Anplis ki sa, nou kontinyen war bann resours leta ki ganny abize atraver koripsyon, mank pran swen avek oubyen bann ki responsab pa fer sa ki zot devret fer. Mon fyer pou dir zot ki tou transpor ki tonm anba State House I an-ord ozordi. Pandan sa lannen antye pou napa okenn depans lo loto lwe oubyen war nesesite pou aste nouvo transpor. Mon pe demann SPDF, Lapolis ek lezot gran lorganizasyon pou fer parey. Nou bezwen protez resours leta e la mon fer en lapel spesyal afen ki tou bann paraetatik I koup lo labi e zot met plis kontrol.\nGouvernman pou bezwen regard ankor enn fwa bann lapey dan son striktir e osi dan bann paraetatik. I kontinyen annan en fo kosep ki se politisyen ki ganny plis larzan dan sa pei. E sak fwa ki size sakrifis I monte, bann premye largiman ki ou tande se akoz pa koup lapey bann MNA, minis ek Prezidan. Les mwan dir zot ki ozordi dan Sesel, se pa sa bann dimoun ki resevwar plis lapey. Dan kad gouvernman limenm, bann pozisyon direkter, Accountant ek lezot pozisyon administrativ I bokou plis ki pour en MNA. Lapey PS ek lezot pozisyon I plis ki pour en minis e lapey bokou CEO I menm double lapey prezidan. I annan CEO ki pe anmenn dan lakour par lao R150,000 par mwan san azout bann lezot privilez. En lapey I bezwen fer sans e Sesel pou bezwen adres sa. Mon rekonnet ki konpetans I bezwen ganny byen rekonpanse. Minis Finans pou komans en travay revizyon ki ava ganny prezante avek cabinet. Tro souvan I annan tro bokou dimoun dan bann minister ki fer ki gouvernman I depans bokou. Nou bezwen bouz lo kalite e non pa lo kantite. Si nou pa fer sa I pou difisil pou gouvernman anploy dimoun konpetan akoz nou pa pou kapab ofer en lapey konpetitiv.\nGouvernman in deza fer serten sanzman dan diferan pozisyon. Nou pe kontinyen regarde ki mannyer pou servi nou mendev dan en fason pli efektiv. Dan bokou minister in deza annan serten sanzman entern kot swa serten dimoun in arete oubyen zot in pran nouvo responsabilite. Mon bezwen dir ki nou pe war en nouvo lespri ki pe donn lankourazman. Parey zot in kapab swiv, serten bord in ganny nouvo dimoun lo la, tandi ki lezot, swivan refleksyon lo lefikasite in ganny aboli e travay in ganny transfer dan minister limenm koman bann nouvo departman. Gouvernman in pran en lapros kot nou met dimoun dan bann pozisyon kot zot pou pli efektiv e nou osi demande ki nou fer en revi regilye pou war si bann lobzektiv pe ganny akonpli. Alor en sanzman pozisyon pa vedir en demosyon, me plito en fason pour sa lorganizasyon vin pli efektiv.\nMon pou anons serten sanzman ki pou arive dan serten minister. An menm tan I enportan pour mwan met a zot latansyon ki dan minister Lasante ek Minister Later ek Lakaz, bokou diskisyon I ankor pe ganny fer e byento nou ava dan en pozisyon pou fer serten lanons. Sel pozisyon ki noun konfirmen se en nouvo CEO pour Lotorite Planning e sa se Ms Angelina Servina ki’n ranplas Mr. Joseph François.\nPS pour Lanvironnman pou Mr. Denis Matatiken;\nPS pour Lenerzi ek Sanzman Klima, Ms. Rebecca Lousteau Lalanne;\nPS pour Lagrikiltir: Mr. Keven Nancy\nAvek amalgasyon Fondasyon Zarden Botanik ek Lotorite Park Maren, nouvo CEO pou Mr. Alain Cedras.\nPozisyon pour nouvo CEO LWMA pou ganny pibliye e pou ouver pou nenport dimoun fer laplikasyon e apre interview, nou ava anonse lekel kin ganny apwente.\nServis Departman Ledikasyon pou ganny dirize par Dr. Odile de Commarmond koman Sekreter Prensipal.\nPS pour Departman Devlopman Sekter Ledikasyon se Mr. John Lesperance.\nDomenn Prioriter – Mr. Alex Souffe;\nDevlopman Resours – Dr. Linda Barallon\nZafer Regilater e Lezislativ – Mr. Jean Michel Domingue.\nPS pour Minister Tourism se Mrs Shirin Francis.\nAvek sa stratezi kot nou pli byen servi nou resours dan bann lanbasad pou kouver tourism, Mrs. Anne Lafortune pou rantre dan servis diplomatik.\nGouvernman in pran desizyon pou refer Minister Finans dan sa fason: Pozisyon PS dan sa minister pou ganny deservi par Sekreter Deta Mr. Patrick Payet.\nMr. Damien Thésée pou vin nouvo CEO kot Financial Services Authority(FSA). I pou annan en manda spesifik pou diriz sa lorganizasyon pou fer ki Sesel I sorti lo lalis nwanr Linyon Eropeen.\nDan Minister Gouvernman Lokal, bokou sanzman in arive depi pozisyon PS e kot I konsern pozisyon DA. Lapwentman en DA ozordi I ganny fer apre ki sa pozisyon I ganny ouver pou nenport dimoun fer zot laplikasyon ki ganny swiv par en interview e I selman apre ki sa kandida ki’n reisi I ganny swazir. En legzersis in ganny fer kot bann ansyen DA in sanz distrikt pour zot ganny en nouvo apersi travay dan en lot distrikt.\nLo nivo Praslin avek La Digue, parey ki mon ti anonse, sa 2 zil I tonm direkteman dan mon responsabilite. Mon pou swazir en dimoun lo Praslin ek enn lo La Digue ki pou azir koman sa liezon avek State House. Sa pou ganny anonse byento.\nPozisyon Komisyonner Lapolis I vid swivan retret Mr. Kisnan Labonte. Enn bann premye travay ki Lasanble Nasyonnal pou annan se pou aprouv nouvo Komisyonner Lapolis. Apre sa, travay transformasyon lapolis I ava komanse. Sesel I bezwen en lafors serye e efikas ki vin lafyerte nou pe e donn tou dimoun en sans sekirite, lord ek lape.\nSer ek frer Seselwa, nou vizyon I baze lo en servis sivil ki efikas, prodiktiv e profesyonnel. Se sa ki a labaz nou sosyete. Si nou kapab ganny sa byen, fristrasyon nou pep pou koupe akoz nou lavi limenm pou pli bon. Ozordi mon refer en lapel avek tou Seselwa pour nou rasanble ansanm e kontri nou pei. Se nou ki pou fer sa sanzman arive dan nou pei. Mon napa okenn dout ki letan sakenn antre nou I vin ansanm pou defet bann move mers dan nou pei, nou pou fer bann pa zean dan nou devlopman. Annou viv koman frer ek ser. Napa plas pour laenn, rankin ek lezot santiman destriktiv.